Бугунги суҳбатдошимиз – 43 йил давомида минглаб инсонларни самолётда ўз манзилларига соғ-омон элтиб қўйган, 17 йил давомида марҳум Ислом Каримовнинг учувчиси бўлган Эркин Гулямов. Ўзбекистонда хизмат кўрсатган авиация ходими суҳбатимиз давомида учувчилик касби, унинг машаққатлари, марҳум президент билан бўлган қизиқарли воқеалар ҳақида сўзлаб берди.\nЭркин Гулямов ҳозирда Тошкент давлат транспорт университетида ўқувчиларга дарс бериб келмоқда.\nШу ўринда соҳага оид бир янгиликни айтиб ўтмоқчимиз. Тошкент давлат транспорт университети Европада авиация соҳасидаги энг йирик ўқув юрти ҳисобланган Франциянинг Фуқаролик авиацияси миллий мактаби (ENAC – École nationale de lʼaviation civile) билан меморандум имзолади.\nУшбу ҳамкорлик юртимизга авиация техникасидан фойдаланиш соҳасида юқори малакали мутахассислар тайёрлашни такомиллаштириш ҳамда учувчилар тайёрлашни қайта тиклаш имкониятини беради. Натижада келгусида Тошкент давлат транспорт университети Марказий Осиё давлатларига учувчи ва авиация соҳасида мутахассислар етказиб берувчи ягона таълим муассасасига айланади.\n– Тошкентда туғилганман. Шу ердаги 119-мактабни аъло баҳоларга битирганман. 1973 йилда Россиядаги авиация билим юртига ўқишга кирганман.\nОиламизда мендан олдингилар ҳам, ҳозир ҳам кўпчилик авиация соҳасида фаолият олиб боришмоқда.\n«Боинг-757 самолётини Техасда синовдан ўтказдим»\n– Биринчи президентимиз Ислом Каримов учун сотиб олинган Боинг-757 русумли самолётни АҚШнинг Техас штатида синовдан ўтказганман.\nМустақилликдан сўнг ғарб самолётларига бўлган эътибор кучайди. Бунинг сабаби – бу самолётлар тежамкор, замонавий технологиялар билан жиҳозланган, бошқаруви жуда осон ҳамда хавфсиздир. Ғарб самолётларини бошқаришни ўрганишимиз учун бизни Германиянинг Франкфурт ва Берлин шаҳарларида ўқув-машғулотларига юборишди.\n1994 йилдан секин-секин ўз учувчиларимизни ўзимиз ўқита бошладик.\n«Путиннинг самолёти қўна олмаган вазиятда биз самолётимизни қўндирганмиз»\n– Ўзбекистон авиацияси СССР даврида ҳам Москвадан кейинги ўринни олган. Минск шаҳрида МДҲ давлатлари раҳбарларининг йиғилишлари ўтказилар эди. Шундай йиғилишларнинг бирида ҳаво туман бўлгани боис Россия президентининг самолёти аэропортга қўнолмаган эди. Лекин биз буни уддаладик. Шундан сўнг кўпчилик Ислом Абдуғаниевичга Путиннинг учувчилари эплолмаган нарсани сизнинг болаларингиз эплашди, деб айтишган.\nТуманда қўниш учун самолёт техник жиҳатдан тайёр бўлиши керак. Бундан ташқари, экипаж аъзоларининг гувоҳномасида туманда қўнишга рухсатномаси бўлиши керак.\nМураккаб қўнишдан кейинги эътироф\n– Япониядан қайтаётганимизда Тошкентда камёб саналувчи об-ҳавога дуч келдик. Момақалдироқ ва шамол кучли эди. Ўша вазиятда самолётни қўндиришга муваффақ бўлганимизда марҳум президентимиз ёнимизга келиб қўл бериб: «Қийин бўлди-а, болалар», деб айтганди.\nБу соҳада ишлаган инсон ўз касбини севиши керак. Қолаверса масъулиятни ҳис қила олиши керак. Сабаби, биринчидан, бу аппаратлар жуда қиммат, инсонларни ҳаёти ундан-да қийматли.\nСуҳбатни тўлиқ Kun.uz'ning YouTube канали орқали томоша қилишингиз мумкин.\nТошкентда Ислом Каримов хотираси ёдга олинди


Оқ уй олдида митинг бўлмоқда - 0\nБишкекда Олий Кенгаш биноси олдида ахборотни манипуляция қилиш ҳақидаги қонунга қарши митинг бўлиб ўтмоқда.\nЭслатиб ўтамиз, депутатлар бугун шов-шувга сабаб бўлган ушбу қонун лойиҳасини иккинчи ва учинчи ўқувда кўриб чиқишади.\nМитинг иштирокчилари қонунга киргизилган ўзгаришларни бекор қилишни талаб қилишмоқда. Уларнинг айтишича, бу қонун сўз эркинлигини йўқ қилишлик бўлиб ҳисобланади.\n«Бир дунё Қирғизистон» ташкилотининг раҳбари Тўлеқан Исмаилованинг айтишича, қирғизларнинг қадимдги «бош кесмоқ бор, тил кесмиқ йўқ» деган нақли бор.\n«Журналистлардан ва сўз эркинлигидан қўлингни торт. Биз сўз эркинлигини қачон ўлганини биламиз. Қирғиз халқи ор-номусига босим қилса чидаб қараб ўтирганмас. Сўз эркинлиги бутун вужудимизнинг булоғидир. Бунгача биз депутатлар адашмаслиги учун кўплаб экспертизаларни юборганмиз. Бахтга қарши вазиятни кескинлаштиришни давом эттиришмоқда», — деди Тўлеқан Исмаилова.\nШу кунгача «Адилет» ҳуқуқий клиникасининг юристлари ва медиаэкспертлар бу қонун лойиҳасига»камситиш» дея баҳо беришиб, фуқаролар ҳуқуқларини конституциявий томондан ҳимоялаш эмас, аксинча қонун бузилишига тарғиб қилади дея маълум қилишган.\nДепутат Гулшат Асилбаевани бу шов-шувли ташаббусни олиб ташлашга чақиришди. Аммо у ташаббус энг зўр қонун лойиҳаси дея жавоб берди.\nБугун, Қирғизистонда Фавқулотда ҳолат тартиби жорий қилиниши мумкин\nКеласи хафтадан бошлаб тамаддихоналар фаолиятига чекловлар киргизилиши мумкин


Тиббий хизмат сифати, ичимлик суви таъминоти аҳолини қониқтирадими? - Халқ сўзи\nТиббий хизмат сифати, ичимлик суви таъминоти аҳолини қониқтирадими?\n09:35 25 Май 2018 Жамият\nМана шу долзарб масалалар атрофлича ўрганилмоқда.\nМуаммонинг чуқур илдиз отишига сабаб бўладиган омиллардан бири лоқайдлик саналади. Айни пайтда депутатлар ҳамда сенаторлар жойларда ҳақиқий аҳвол билан танишиб, ҳар бир масаланинг келиб чиқиш сабабларини синчиклаб ўрганишаяпти, мавжуд камчиликларни бартараф қилиш чораларини кўришмоқда. Ўрганишлар жараёнида аҳолидан ишсизлик, йўл, электр, газ ва тиббиёт соҳасига оид билдирилаётган мурожаатлар қонуний кўриб чиқилишига асосий эътибор қаратилаётир.\nЧунончи, пойтахт вилоятидан сайланган Олий Мажлис Қонунчилик палатаси депутатлари, Сенати аъзолари ҳамда айрим вазирликлар мутасаддилари, туман Кенгаши депутатларидан иборат гуруҳлар Зангиота туманида бўлиб, мавжуд ҳолатни таҳлил этишмоқда. Уларга сектор раҳбарлари ҳам ҳамроҳлик қилаяпти.\nХалқ вакиллари ўз фаолиятини одатдагидек секторлар ҳудудларига бўлинган ҳолда хонадонма-хонадон юриб, аҳолининг фикр ва муаммоларини ўрганишдан бошладилар. Деярли ҳар бир суҳбатда Зангиота туманидан Тошкент туманининг ажралиб чиққани, туман маркази етти йилдан сўнг яна Эшонгузар қўрғонига қайтгани мамнуният билан таъкидланаяпти.\nДастлабки уч кунда депутатлар 750 та хонадонда бўлиб, икки мингга яқин аҳоли билан мулоқот қилдилар. Улар томонидан кўтарилган 192 та муаммонинг 52 таси жойида ҳал этилди. Қолганлари эса ҳал қилиш учун ижрочиларга топширилди.\nХалқ вакилларининг кун тартиби жуда тиғиз, режалар аввалдан белгиланган. Кун давомида улар билан бирга юриб, иш самарадорлигига амин бўлдик.\nШу куни бир гуруҳ вакиллар Назарбек маҳалласи аҳолисига тиббий хизмат кўрсатаётган 19-қишлоқ оилавий поликлиникаси бош шифокорининг ҳисоботини эшитиш юзасидан ташкил қилинган йиғилишда қатнашдилар.\nЙиғилишга депутатлар ҳам қизғин ҳозирлик кўришди. Чунки туман соғлиқни сақлаш тизимида муаммолар анчагина. Ҳисоботга аввалдан тайёрланган саволларни бериш билан маҳаллий аҳоли фаоллигини ошириш мақсад қилинди. Бу яхши натижа берди. Дастлабки саволларни меҳмонлар, қолганларни мезбонлар ўртага ташладилар.\nШифокорларнинг муомала маданияти, тор ихтисосликдаги мутахассисларнинг етишмаслиги, тез тиббий ёрдамдаги муаммолар аҳолининг ҳақли эътирозларига сабаб бўлди. Мутахассислар етишмовчилигининг олдини олиш мақсадида кейинги ойларда туман бўйича нафақадаги етти нафар малакали шифокор ишга қайтарилгани, бу жараён давом этаётгани айтиб ўтилди.\nЯна бир гуруҳ ички йўллар, транспорт қатнови масалалари билан шуғулланмоқда. Туман ҳудудида жами 140 километр автомобиль йўли мавжуд, 880 километр аҳоли пунктлари кўчалари ҳамда ички йўллар бор. Уларга вилоят автомобиль йўллари ҳудудий бош бошқармасига қарашли Зангиота тумани йўллардан фойдаланиш унитар корхонаси хизмат кўрсатади. Давлат аҳамиятидаги автомобиль йўлларининг 18, маҳаллий аҳамиятдаги автомобиль йўлларининг 27 километри таъмирланган, холос. Туман ҳудудидаги умумий фойдаланувдаги йўлларнинг 83 километри таъмирталаб аҳволга келиб қолган.\nГарчи хизмат кўрсатувчи корхонанинг самарали фаолият олиб бориши учун барча техник шарт-шароитлар яратилган бўлса-да, улар бу имкониятлардан тўлиқ фойдаланмаяпти. Буни ички кўчаларнинг аҳволи яққол тасдиқлайди. Мисол учун, жорий йилда 16,6 километр ички хўжаликлараро автомобиль йўлларни жорий таъмирлаш ишлари режалаштирилган эди. Ҳозирги кунга келиб 600 метр кўчага асфальт ётқизилди, холос. Бундай қолоқликнинг сабаби оддий. Йўлнинг қолган қисмини жорий таъмирлаш ишларини олиб бориш учун лойиҳа-смета ҳужжатлари тайёрланмаган. Жойида бўлиб вазият билан танишган парламент аъзолари ана шундай хулосага келишди.\nМулоқотларда кўтарилган долзарб муаммолар ичида аҳолини тоза ичимлик суви билан таъминлаш масаласига алоҳида эътибор қаратилмоқда. Туманнинг Маданият маҳалласининг Маданият кўчасидаги бир километр масофага сув қувурлари тортилмаган. Боғишамол маҳалласидаги эски тармоққа сув етиб бормайди. Аҳолининг 60 фоизи сувни ташиб келтириб, ичмоқда. Боғзор маҳалласидаги 3066 аҳоли пишкаклар воситасида ер ости сувларидан фойдаланишаяпти.\n— Ваҳолонки, айнан ана шу ҳудудда сув иншооти бор. Унинг қуввати билан маҳаллани тоза ичимлик суви билан тўлиқ таъминлаш мумкин, — дейди Зангиота тумани “Сувоқова” бўлинмаси бош муҳандиси Норсаид Ниёзов. — Муаммо шундаки, фойдаланилмай турган бу иншоот Ички ишлар вазирлигига қарайди. Умид қиламизки, халқ вакиллари мазкур масалани ҳал этишда бизга яқиндан ёрдам беришади.\n2017/2018 ўқув йилида туман ўқувчи-ёшлари вилоят, республика ва халқаро спорт мусобақаларида 112 марта қатнашиб, жами 369 та, шу жумладан, 69 та олтин медални қўлга киритишди. Бу кўрсаткич янада юқори бўлиши мумкин эди.\nТуманда жами 34 та мактабгача таълим муассасаси фаолият кўрсатаётган бўлиб, уларнинг 26 тасида соғломлаштириш учун хоналар мавжуд эмас, 3 та нодавлат мактабгача таълим муассасасининг спорт жиҳозлари билан таъминланиш даражаси 30 фоизни ташкил қилаяпти, холос. 44 та умумтаълим мактабининг 12 тасида спорт зали йўқ. Мактабларни спорт жиҳозлари билан таъминлаш даражаси 30 фоиздан иборат. Шунингдек, 5 та касб-ҳунар коллежи ва битта академик лицейнинг спорт ускуналари билан таъминланиш даражаси 43 фоизни ташкил этади. Қурилиш ва тадбиркорлик коллежининг спорт зали поли таъмирга муҳтож. Бундан ташқари, иситиш тизими носоз. Озиқ-овқат касб-ҳунар коллежи спорт залининг том қисми қурилиш ташкилоти томонидан сифатсиз таъмирлангани оқибатида яқинда бўлиб ўтган кучли шамол натижасида кўтарилиб кетган. Коллежлар замонавий спорт инвентарлари билан тўлиқ таьминланмаган.\nБу ҳамда шу каби бошқа камчиликларнинг сабаблари ўрганилиб, улар туман “йўл харитаси”га киритилмоқда.\nОлий Мажлис Қонунчилик палатаси депутатлари ва Сенати аъзоларининг Сирдарё вилоятининг Гулистон шаҳрида ўтказаётган очиқ мулоқотлари мавжуд муаммоларга ижобий ечим топишда муҳим омил бўлаяпти.\n— Ишимизни ўнта соҳавий йўналишда ташкил қилганмиз, — дейди Олий Мажлис Қонунчилик палатаси депутати Бекзод Артиков. — Бунда секторлар фаолияти таҳлили, иқтисодий инфратузилмани ривожлантириш, аҳолига тиббий хизмат кўрсатишнинг аҳволи, ўқув-тарбия муассасалари ҳолати ҳамда таълим сифати каби масалаларга алоҳида эътибор берилмоқда. Энг асосийси, умумий ва статистик маълумотлар билан чекланиб қолмай, аҳоли ҳамда мутахассислар ўртасида мулоқотлар ўтказиш, камчиликларни жойида ўрганиш, ҳал этиш, бу борада парламент ва депутатлик сўровларини киритиш ҳудудий комиссия ҳамда ишчи гуруҳи фаолиятининг устувор вазифаси сифатида белгилаб олинган.\nХалқ вакиллари аҳоли фаровонлигини юксалтириш, бандлигини таъминлаш ва иқтисодий тараққиётнинг муҳим омили бўлган кичик бизнес ҳамда хусусий тадбиркорлик ривожи ва бу борадаги муаммоларни ўрганишга алоҳида эътибор қаратишмоқда. Айтиш лозимки, ҳозирги пайтда Сирдарё вилояти марказида 2853 та тадбиркорлик субъекти рўйхатдан ўтган. Бу яхши кўрсаткич, аммо кичик бизнес ва хусусий тадбиркорлик йўналишида 2018 йил 1 апрель ҳолатига кўра, биронта ҳам касаначилик фаолияти йўлга қўйилмагани таажжубланарлидир. Шаҳарда, бор-йўғи, 21 оилавий бизнес субъекти фаолият юритаётган бўлиб, бу умумий тадбиркорлик кўрсаткичининг атиги 0,7 фоизини ташкил қилаётгани эса тармоқнинг анча орқада қолаётганидан дарак беради. Мазкур масалалар бўйича ҳам келгусида амалга оширилиши лозим бўлган ишлар кўплиги ойдинлашди.\nЎрганишлар натижасида шаҳарда коммунал хизмат соҳаси ҳам талаб даражасида эмаслиги маълум бўлди. Хусусан, 2000 йиллар бошидан буён марказий иситиш тизими ишламайди. Куз/қиш мавсумида уйлар газ плитаси ёрдамида иситилади. Жумладан, бу Боғишамол маҳалласида жойлашган 11 кўп қаватли уйда истиқомат қиладиган фуқароларни ҳам қийнаётган муаммо ҳисобланади. Шу билан бирга, юқори қаватларда яшовчилар сувни ертўладан насос ёрдамида тортиб олади. Ертўлалар эса сув ҳамда канализация оқовалари билан тўлган. Канализация қувурлари тиқилиб қолгани сабабли оқовалар кўчадаги лоток ариқларга ҳам чиқиб кетгани аҳолининг жиддий эътирозига сабаб бўлмоқда. Коммунал хизматдаги бундай нохуш ҳолат “Сайқал” маҳалла фуқаролар йиғини ҳудудида жойлашган 50 та икки қаватли уйда ҳам кузатилди. Ушбу масалаларни ҳал этиш бўйича амалий чоралар кўрилди.\nМулоқотларда умумтаълим мактаблари ва мактабгача таълим муассасалари фаолияти билан боғлиқ масалалар ҳам шаҳар ҳокимлиги, тегишли идоралар билан биргаликда ҳал қилинди. Масалан, 140 ўринга мўлжалланган 16-мактабгача таълим муассасаси фаолияти ўрганилганда, бу ерда белгиланганидан кўп бола тарбияланаётгани маълум бўлди. Шу билан бирга, мазкур муассаса Соғлиқни сақлаш вазирлиги томонидан тасдиқланган санитария меъёрлари ҳамда қоидаларига зид равишда болаларнинг овқати рационида бўлиши лозим бўлган озиқ-овқат маҳсулотлари билан таъминланмасдан келинаётгани ойдинлашди. Ўрганишлар натижасида шаҳар молия бўлими томонидан мактабгача таълим муассасаларига ажратилиши шарт бўлган маблағлар тўлиқ ўтказиб берилмагани аниқланди. Ушбу масала ижобий ҳал этилиб, боғчаларга ўйинчоқлар ва бошқа керакли нарсаларни сотиб олиши учун зарур маблағ берилиши таъминланди.


“Ўзбекнефтгаз”: “Муборак” газни қайта ишлаш заводида белгиланган режа кўрсатгичларни ўз вақтида бажариш учун 2 та цехнинг 3 та қурилмаси таъмирланди (Фото) — Teletype\n“Ўзбекнефтгаз”: “Муборак” газни қайта ишлаш заводида белгиланган режа кўрсатгичларни ўз вақтида бажариш учун 2 та цехнинг 3 та қурилмаси таъмирланди (Фото)\n“Муборак” газни қайта ишлаш заводининг 17-, 20-цехларидаги табиий газни олтингугурт бирикмаларидан тозалаш қурилмаларида жорий таъмирлаш ишлари олиб борилди.\nЗаводнинг 17-цехидаги табиий газни олтингугурт бирикмаларидан тозаловчи 22-қурилма 2011 йилда ишга туширилган ва 20-цехдаги табиий газни олтингугурт бирикмаларидан тозаловчи 25-, 26-қурилмаларидан эса 2017 йилдан буён фойдаланиб келинади.\nУшбу қурилмаларнинг ҳар бири йилига 2,0 млрд куб метр юқори олтингугурт газини қабул қилишга мўлжалланган. Улар табиий газни олтингугурт бирикмаларидан тозалаш қурилмасидан чиқаётган регенерация газларини юқори олтингугуртли ва карбонат ангидриддан тозалаш вазифасини ўтайди.\nҚурилмалар таъмирлашга тўхтатилган даврда заводдаги газни қайта ишловчи бошқа қурилмаларнинг иш режимлари оптималлаштирилди. Натижада, қайта ишлаш жараёнига узатилаётган умумий газ ҳажми кунлик 15,8 млн куб метрга қисқартирилишининг олди олинди.\nОлдиндан таъмирлаш режаси бўйича амалга оширилган ишлар муваффақиятли якунланди. Натижада, куз-қиш мавсумида қурилмаларнинг барқарор ишлашига ва белгиланган кўрсаткичларни ўз вақтида бажарилишига эришилади.\nМаълумот учун: “Муборак" газни қайта ишлаш заводи Қашқадарё вилояти, Муборак тумани ҳудудида жойлашган бўлиб, 1973 йилда ишга туширилган.


“Сredit Express” ширкати юзлаб фуқарони чув туширди. Тошкент метросида йўловчилар эвакуация қилинди. Cирдарёда порахўр солиқ амалдори қамалди. Жорий ҳафта маҳаллий матбуот шу каби воқеалар ҳақида ёзди.\n“Ўзбекистонда термитлар хавфи ошиб бормоқда”\nЎзбекистонда зарарли ҳашаротлар – термитлар келтираётган зарар йилдан йилга ошиб бормоқда (“Ўзбекистон овози”, 26 сентябр).\nЎзбекистон Фанлар академияси Ўсимлик ва ҳайвонот олами генофонди институти ҳузуридаги термитларга қарши кураш маркази директори, профессор Оловиддин Ҳамроевга кўра, республикада бир неча минг уй-жой термитлар билан зарарлангани аниқланган.Шуни ҳисобга олиб, зудлик билан мамлакат миқёсида аҳоли яшаш жойларини ҳашаротлар билан зарарланиш даражасини аниқлаш ва керакли чоралар кўриш керак.\nМутахассиснинг таъкидлашича, оқ тол, мирзатерак, оқ терак, садақайрағоч, каштан, чинор каби дарахт ёғочлари термитлар хуружига дош беролмайди.\nШунинг учун уй қурилишида оқ ва сариқ акас, қизил арча, қарағай, япон сафораси каби дарахт ёғочларидан фойдаланиш мақсадга мувофиқ.\nБир уяда 25 мингдан 5 миллионтачага термит яшайди, она термит бир кечада 43 мингтачага тухум қўяди. Зарарли ҳашаротлар 6 йилдан 30 йилгача яшайди.\n“Сredit Express ширкати чув туширган юзлаб мижоз нима қилсин?”\nТошкентда фаолият юритган “Сredit Express” кредит уюшмасининг алданиб қолган юзлаб мижози ўз ҳаққини ундиролмай сарсон бўлмоқда (“Новий век”, 26 сентябр).\nД.Югай, Т.Каримов ва У.Шарифхўжаев томонидан таъсис этилган кредит уюшмаси ҳужжатларни сохталаштириш орқали жисмоний ва юридик шахсларнинг жами 7 миллиард сўмдан ошиқ маблағини ўзлаштирган.\n“Сredit Express” ижроси директори У.Шарифхўжаев жиноят ишлари бўйича Тошкент шаҳар суди ҳукми билан 9 йилга озодликдан маҳрум этилган. Ширкатнинг пул ўмаришда айбланган бошқа масъуллари қочиб кетган. Пировардида жабрланувчи саналган юзлаб ҳиссадорлар ўз ҳаққини ололмаётир.\nАйни пайтда Тошкент шаҳрининг ўзида “Санар кредит”, “Инвест кредит”, “Шарқ юлдузи”, “Профит” каби кредит уюшмалари мижозлари ҳам қонуний ҳаққини ололмаётир. Газета кредит уюшмалари фаолиятини назорат қилишга масъул бўлган идоралар ҳам бу каби ҳолатлар учун жавоб бериши кераклиги масаласини кўтаради.\n“Ножўя видеолавҳалар сабабли хонанданинг лицензияси олиб қўйилди”\nТаниқли хонанда Жаҳонгир Отажонов интернет ва мобил телефонларда тарқалган видеолавҳалар туфайли лицензиясиз қолди (“Даракчи”, 26 сентябр).\nШоу бизнес нашрига кўра, видеоларнинг бирида хонанда ҳовузда ўзини ҳар кўйга солиб, куйлаб рақс тушаётгани, иккинчисида тўйда ғужанак бўлганча ётиб куйлаётгани, учинчисида рақсга тушаётган аёлдан бўса олаётгани акс этган.\n“Ўзбекнаво” эстрада бирлашмасининг ўтган ҳафтадаги мажлисида мазкур масала ҳам муҳокама этилган. Отажонов иштирокидаги миллий қадриятлар ва санъаткор одобига зид видеолавҳалар танқид қилинган.\nХонанданинг ўзи бу ҳолатни шундай баҳолаган: “Cиз айтаётган тасвирларни мен тарқатмаганман ва қандай қилиб одамлар қўлига етиб борганини ҳам билмайман… Лекин ўша видеоларда лицензия олинишига сабаб бўладиган ҳеч қандай ҳолатни кўрмадим”.\n“Cирдарёда пора олган солиқ амалдори қамалди”\nСирдарё вилояти Гулистон шаҳар давлат солиқ инспекциясининг “Камерал назорат” шўъбаси бош инспектори Фурқат Омонлиқов порахўрлик айби билан қамалди (“Адолат кўзгуси”, 26 сентябр).\nСолиқ мансабдори шаҳардаги “Бердиёр ҳамкор Билолбек” хусусий корхонаси раҳбаридан ҳисоботларни қабул қилишда таъмагирлик қилган. Газета хабарида солиқ мансабдори талаб қилган пора миқдори аниқ айтилмаган.\nЖиноят ишлари бўйича Гулистон шаҳар суди Ф.Омонлиқовни Жиноят кодексининг 210-моддаси (таъмагирлик йўли билан пора олиш) бўйича айбдор деб топиб, 4 йил муддатга озодликдан маҳрум этган.\n“Тошкент ҳокими озиқ-овқат ғамлашга буйруқ берди”\nТошкент шаҳри ҳокими Раҳмонбек Усмонов 2013-2014 йилги куз-баҳори мавсуми учун асосий турдаги қишлоқ хўжалиги маҳсулотлари (картошка, пиёз, сабзи, карам, гуруч) ғамлаш тўғрисида қарор қабул қилди (“Тошкент оқшоми”, 25 сентябр).\nҚарорга мувофиқ, Тошкент вилоятининг Зангиота, Паркент, Ўртачирчиқ, Юқоричирчиқ, Бекобод ва Бўка туманларидаги фермер хўжаликлари билан асосий турдаги қишлоқ хўжалик маҳсулотларини харид қилиш бўйича шартнома тузилади.\nШартномага асосан, 66483 тонна асосий турдаги қишлоқ хўжалик маҳсулотлари жорий йил сенябр-ноябр ойларида Тошкентдаги 475 та маҳаллада истиқомат қилувчи аҳолига сотилади.\n“Ижара тўлови оширилса, ишонч телефонига қўнғироқ қилинсин!”\nХалқ депутатлари Тошкент шаҳар кенгаши шаҳар бозорларида савдо қилаётган фуқаролар учун бир марталик тўловнинг муайян миқдорини белгилади (“XXI аср”, 26 сентябр).\nМасалан, “Авиасозлар”, “Аския”, “Бешёғоч” деҳқон бозорларида биринчи қаватдаги бинолар, ертўла майдони учун ойига 10 минг сўм, “Миробод” деҳқон бозорининг биринчи қавати учун 15 минг сўм, иккинчи қавати учун 10 минг сўм бир марталик ижара тўлови олиш кўзда тутилган. “Бозори маъмурияти юқоридаги миқдордан ортиқча тўлов талаб қилса, давлат солиқ инспекциясининг ишонч телефонига мурожаат қилишингиз мумкин”, деб эслатади газета.\n“Жиззахлик оилага ишсизлик нафақаси бермаган масъул жазоланди”\nЖиззах тумани Бандликка кўмаклашиш ва аҳолини ижтимоий муҳофаза қилиш маркази фуқаро Дилбар Юнусова ва унинг турмуш ўртоғи томонидан берилган аризани эътиборсиз қолдирди (“Инсон ва қонун”, 24 сентябр).\nЭр-хотин иш топиб беришни, унга қадар ишсизлик нафақаси беришни сўраб мурожаат қилган. Аммо аҳолини иш билан таъминлаш ва уларга нафақа тайинлашга масъул бўлган марказ жиззахлик оиланинг сўровини қондирмаган.\nХабарга қараганда, адлия идораси аралашуви билан бандлик маркази масъул мутахассиси М.Абдиев интизомий жазога тортилган.\n“Тошкент метросида йўловчилар эвакуация қилинди”\n19 сентябр куни кечга яқин Тошкент метрополитенининг “Чилонзор” йўналишида эгаси йўқ пакет қолдириб кетилгани аниқланди. “Даракчи” газетаси хабарига кўра, икки дақиқадан сўнг хавфсизликни таъминлаш мақсадида йўловчилар метродан эвакуация қилина бошлаган.\nВоқеа жойига махсус хизмат ходимлари келиб, пакетни текширган. Бироқ унутиб қолдирилган сумкадан хавфсизликка таҳдид солувчи буюм топилмаган.\n“Мирзачўлда ондатраларнинг ноқонуний овчиси ушланди”\nСирдарё вилояти Мирзачўл туманида жуда катта миқдорда ноёб ҳайвонларни овлаган фуқаро қўлга олинди (“Ҳуқуқ”, 26 сентябр).\nТезкор тадбирда исми ошкор этилмаган фуқаронинг машинаси юкхонасидан 202 дона ондатра, 5 дона чиябўри териси ҳамда 101 та қопқон топилган ва мусодара этилган. Ҳозирча қонунбузар томонидан ҳайвонот дунёсига етказилган зарар миқдори 392,5 миллион сўм деб баҳоланган.


Туркманистонда нефт ва газ анжумани бўлиб ўтмоқда - BBC News O'zbek\nТуркманистонда нефт ва газ анжумани бўлиб ўтмоқда\nImage caption Президент Бердимуҳаммедовга кўра, Туркманистон Оврўпога газ етказиб беришга тайёр\nТуркманистон гази Оврўпонинг энергетика хавфсизлигини таъминлашга кўмаклашади.\nЭнергетика ширкатлари ва Оврўпо Иттифоқи мулозимлари энергетика хавфсизлигини муҳокама қилиш учун Оврўпо чегараларидан минглаб чақирим узоқдаги Туркманистонда нефт ва газ анжуманига йиғилганлар.\nМарказий Осиёдаги бу давлат дунёда газ заҳиралари бўйича тўртинчи ўринда туради.\nОврўпо Иттифоқи мулозимларига кўра, улар Оврўпога газ таъминотини йўлга қўйишни бошлаш томон тобора яқинлашмоқдалар.\nАнжуманни кузатаётган Би-би-си мухбири Абдужалил Абдурасуловнинг хабар беришича, Ашхободда Оврўпо Иттифоқи расмийлари энергетика заҳираларининг экспорт йўллари ҳамда таъминотчиларини турфа хиллаштириш ҳақида гапиришган.\nУларга кўра, бу энергия хавфсизлиги учун муҳим.\nУкраинадаги сўнгги воқеалар Оврўпонинг Россия газига қарамлигини камайтиришга қаратилган саъй-ҳаракатларни янада жадаллаштирган.\nБританиялик газ ва нефт бўйича эксперт Жон Робертснинг айтишича, Туркманистон бу мақсадга эришиш йўлида муҳим ҳамкор бўлиши мумкин.\n"Туркманистон дунёнинг қуруқликдаги энг йирик газ майдонига эга. "Галкиниш" газ майдонидан йилига 100 миллиард кубометрдан 200 миллиард кубометргача газ қазиб олиш мумкин. Бу салоҳияти жиҳатидан Россия Оврўпога экспорт қилаётган газ ҳажмидан кўпроқдир", - дейди британиялик эксперт.\nОврўпо Иттифоқи расмийлари билан бирга йирик энергетика ширкатлари ҳайъатлари туркман газини Озарбайжон ва Туркия орқали Оврўпога етказиб берувчи қувур лойиҳасини дастаклаш учун Туркманистонга ташриф буюрганлар.\nУшбу лойиҳанинг асосий нуқталаридан бири Транс-Каспий газ қувурини барпо этишдир.\nҲозирга қадар бу қувур лойиҳаси "хаёл" сифатида кўриб келинган.\nАммо Оврўпо Иттифоқининг Ашхободдаги мулозимига кўра, ҳозирда ушбу лойиҳа юзасидан жиддий илгари силжишга эришилган.\nАммо ҳануз лойиҳага тўсқинлик қилаётган атроф-муҳит, молия билан боғлиқ ва сиёсий омиллар мавжуд.\nШу маънода Туркманистон ўз газини Оврўпога етказиб бериши учун ҳали йиллар керак бўлиши мумкин.\n'Туркман газини Оврўпога етказиш учун ҳамма шароитлар мавжуд'


«Давлатимиз раҳбари шу йил 26-27 июнь кунлари Наманган вилоятига ташрифи чоғида барча соҳаларни изчил ривожлантириш бўйича аниқ чора-тадбирларни белгилаб берган эди. Вилоят фаоллари билан учрашувда Наманган шаҳри таркибида Давлатобод туманини ташкил этиш ғояси илгари сурилгани ана шулардан биридир. Унинг ижроси доирасида муайян ишлар амалга оширилди. Мамлакат раҳбари таклиф этган ташаббус наманганликлар учун муносиб туҳфа бўлди. Чунки унинг ташкил этилиши Наманган халқинининг дилидаги орзу ҳаваси эди», - деди Олий Мажлис Қонунчилик палатаси Спикери Н. Исмоилов парламент қуйи палатасининг ялпи мажлисида.\nМажлисда депутатлар Наманган шаҳри таркибида Давлатобод туманини ташкил этиш тўғрисидаги масалани кўриб чиқдилар.\nЯнги туманнинг ташкил этилиши янги имкониятларни юзага келтиради. Мамлакатимизда аҳоли сони, қолаверса, ҳудудий жиҳатдан ҳам 2-ўринда турадиган Наманган шаҳрида сўнгги йилларда янги саноат корхоналари, тадбиркорлик субъектлари ташкил этилгани диққатга сазовор. Транспорт ва сервис инфратузилмаси ривожланиб, сайёҳлар кўпайди. Янги уй-жойлар, ижтимоий объектлар бунёд этилди. Аҳоли сони ошди. Шу нуқтаи назардан айтганда, ҳудудни бошқариш доим такомиллашиб бориши лозим.\n«Айтиш жоизки, Наманган вилояти мисолида давлатимиз раҳбарининг ҳудудларни ривожлантириш стратегиясининг амалий жиҳатлари яна бир карра намоён бўлди. Бу ўзгаришлар ҳудудда янги инфратузилма объектлари барпо этилиши ҳамда аҳолига хизмат кўрсатиш тизимининг янада яхшилинишига хизмат қилади», - деди Қонунчилик палатаси Спикери Н.Исмоилов.


ҚЎЛИ ЭГРИНИНГ ЙЎЛИ ЭГРИ | "Adolat" нашриёти\n2018 йил хабарлари\nҚўли эгрининг йўли ҳам эгри бўларкан. Яқинда Жиноят ишлари бўйича туман судида Жавлон Собитовга (исм-шарифлар ўзгартирилди) тегишли жиноий иш кўрилди. Дастлаб Жавлон 1999 йилда, 19 ёшида судланиб, 3 йил муддатга озодликдан маҳрум қилинган, амнистия акти билан суд залидан жазодан озод қилинган бўлишига қарамай, ўша йилнинг ўзида яна жиноий ҳаракат содир этиб, судланди. Будан ҳам ўзига хулоса чиқармаган йигит 2004, 2006, 2009 йилларда давомли равишда жиноий ҳаракатлар содир этиб, судлангач, 7 йил муддатга озодликдан маҳрум этилиб, ўта хавфли рецидивист деб топилди.\nЖавлон озодликка чиқиб ҳам, тузалиш йўлига ўтмади, ўзгармади, бу сафар ҳам жиноят кўчасидан “ризқ излаш”дан чўчимади. Унинг навбатдаги иши ўғирлик эди. У Манзура Ҳакимованинг хонадонига кундуз куни соат 13:30 ларда ғайриқонуний равишда кириб, уйдан жами 2 миллион 300 минг сўмлик турли хил рўзғор буюмларини ўғирлаб, воқеа жойидан яширинди.\nТажрибали эмасми, ўша куни у уйда ҳеч ким йўқлигидан фойдаланиб, ўғирликка тушган хонадондан электр чойнак, термос, дазмол, дазмол столи, биллур идишлару ошхона чўмичигача, қўйингчи, қўлига илинган, кўзига яхши кўринганган ҳамма нарсани ўғирлаб кетишга муваффақ бўлди.\nЖавлон судда кўрсатма беришича, ўғирлаган идишларининг ичида турган 80 минг сўм пулни ҳам чўнтагига солиб, пулларни йўл ҳақига ишлатишни режалади. Бир муддат ўғирланган нарсаларни қаерга яширишни билмасдан ўйлади-да, хаёлига жияни Дониёрнинг қўшниси Саша келиб, чеҳраси ёришди. Сашанинг уйига борди-да, ўғирлаган буюмларини унинг уйида қолидиришни сўради. Саша бу буюмлар ўғирланмаганми, деб сўраганида, ўзининг нарсалари эканини айтиб, уни тинчлантирди. Кўчадан йўловчи машина топиб келиб, буюмларни олиб кетишини айтди. Зоҳид исмли киракашлик қиладиган таниш йигитнинг машинасини тўхтатиб, унга бир- иккита сотиладиган нарсалари борлигини, Сашанинг уйидан ўша нарсаларни олиб Чиноз деҳқон бозорига олиб боришини илтимос қилди. Ҳайдовчи ҳам рози бўла қолди. Майда-чуйдалар ортиқча даҳмаза бўлмасин деб Жавлон бозор ҳудудидаги дўконлардан бирига кириб, дўконда савдо-сотиқ қилаётган йигитга ўғирлаб олиб чиққан нарсаларини 400 минг сўмга сотиб юборақолди. Уй-рўзғор буюмларини сотиб олган йигит ҳам уларни арзон гаровга олаётгани учун “ўғирланмаганми” деб сўради. Жавлон сотилаётган ҳамма нарса ўзига тегишли эканлигини айтиб, пул керак бўлиб қолганлигини баҳона қилган бўлди. Пулларни хотиржамгина эҳтиёжлари учун ишлатиб юборди.\nСуд мажлисида Жавлон юқоридаги воқеаларни айтиб, айбига тўлиқ иқрорлик билдирди. Қилган ишидан пушаймонлиги, ўғирлаган нарсалар эса, эгасига қайтарилганлиги, қолган 400 минг сўмни ҳам ишлаб қайтариши, шароити оғир бўлганлиги сабабли яна ўғирликка қўл уриб қўйганлигини айтди. Судланувчи оилавий аҳволини, жабрланувчининг унга нисбатан ҳеч қандай даъвоси йўқлигини, жазодан озод бўлганидан сўнг уйланиб қарамоғида бир нафар ҳали бир ёшга тўлмаган фарзанди борлигини, соғлиғи яхши эмаслигини ҳисобга олиб, суддан қонун доирасида енгиллик беришни сўраб кўрсатма берди.\nСуд мажлисида жабрланувчи ва гувоҳларнинг кўрсатмалари ҳам тингланди. Жабрланувчининг айтишича, ўғирлик содир этилган куни айтилган буюмлардан ташқари судланувчи айтганидек, 80 минг сўм эмас, хонадон соҳибасининг 300 минг сўм пули ҳам ғойиб бўлганди.\nЖабрланувчи уйини тунаб кетишгани тўғрисида Чиноз тумани ИИБ бошлиғи номига ариза билан мурожаат қилади. ИИБ ходимларининг тезкор ҳаракатлари билан ўғирлаб кетилган нарсалар эгасига қайтарилади.\nСудланувчи ҳисобидан жабрланувчи фойдасига унга етказилган моддий зарар тўлиқ ундириб берилди. Суд ҳукмига кўра, Жавлон Собитов Ўзбекистон Республикасининг Жиноят кодекси 169-моддаси тўртинчи қисмининг “б” бандида назарда тутилган жиноятни содир этганликда айбли деб топилди. Унга нисбатан мазкур кодекснинг ушбу моддаси, шунингдек, 57-моддасини қўллаб, 5 йил муддатга озодликдан маҳрум қилиш жазоси тайинланди. Тайинланган жазо махсус тартибли колонияларда ўтаттириладиган бўлди.


Қонунларнинг инсон ҳаётидаги аҳамияти\nҚонунларнинг инсон ҳаётидаги аҳамияти\tИшонч телефонлари\nХозигри вақтда 1277 меҳмонлар сайтда ва биронта ҳам рўйҳатдан ўтганлар йўқ\nҚонунларнинг инсон ҳаётидаги аҳамияти Қонунлар ҳаётда нима учун керак? Нега қонунларни билишимиз лозим? Келинг, оддий ҳаёт фалсафасидан келиб чиқиб мулоҳаза юритайлик. Физика қонунларини билмасдан ва қурувчи бўлмасдан уй тугул, ҳатто девор ҳам қуриб бўлмайди, акс ҳолда «Улфатлар» комедиясидагидек қуриб бўлмасдан қулаб тушади. Йўл ҳаракати қоидаларини билмасдан транспорт воситасини бошқара олмайсиз. Бунинг оқибати қандай тугашини ўзингиз яхши биласиз. Худди шунга ўхшаб, қонунларни билмаган инсон бугунги кунда ўз ҳуқуқ ва мажбуриятларини билмайди. У ҳаётда бирор қийин амволга тушиб қолганда, вазиятдан қандай чиқиб кетишни, муаммони қандай ҳал этишни билмасдан, ҳимоясиз бўлиб қолиши мумкин. Ўз ҳуқуқларини яхши билмаган одамнинг зиммасига хизмат вазифасига кирмайдиган ишларни юклашлари, унга тегишли бўлган имтиёзлардан маҳрум қилишлари, унинг қонуний талабларини инкор этишлари мумкин. Бундай инсон ўз мақсадига қандай эришиш, ҳуқуқларини қонун доирасида қай даражада ҳимоя қилиш имкониятлари борлигини билмасдан, камситишларга чидаб, ҳуқуқини бузаётган шахсларни жавобгарликка тортиш имконияти мавжудлигидан бехабар юраверади. Бугунги фан ва техника тараққиёти даврида қонунларни ўрганишнинг бир қатор йўллари мавжуд. Биринчидан, оммавий ахборот воситалари ёки интернетнинг тегишли сайтлари инсонга беминнат ёрдамчига айланади. Иккинчидан, ҳуқуқий муаммо вужудга келганда уни ечиш учун адвокат ёллашингиз мумкин. Фақат бундай ҳолда унга хизмат ҳақи тўлашингизга тўғри келади. Аммо ҳар доим ҳам ҳимоячи ёллашга имкониятингиз бўлавермайди. Шу боис, авваламбор, қонунларни яхши билсангиз, қолаверса, қонун талабларига риоя этсангиз, жавобгарликка сабаб бўладиган қилмиш содир этмайсиз. Демак, ҳимоячи ёллашингизга можат қолмайди. Биз ҳуқуқий демократик давлатда яшаяпмиз. Шундай экан, ҳар биримизнинг кундалик ҳаётимиз қонунлар билан тартибга солинади. Масалан, бирор юмуш билан кўчага чиқдик. Демак, биз пиёдамиз. Мабодо, машина бошқараётган бўлсак, демак, майдовчимиз. Ҳар икки ҳолатда ҳам йўл ҳаракати иштирокчисимиз. Шунинг учун йўл ҳаракати қоидаларини нафақат билишимиз, балки уларга қатъий риоя қилишимиз керак. Бирор корхона ёки ташкилотда ишласак, демак, ходиммиз. Бундай ҳолда меҳнат қонунчилигидан ташқари ишхонамизнинг ички тартиб-қоидаларини ҳам яхши билишимиз даркор. Айниқса, хизмат вазифаларимизни яхши билиб, талаб даражасида бажаришимиз зарур. Дўконда ёки бозорда бехосдан сифатсиз товар харид қилсак, истеъмолчилар ҳуқуқларини билсак, кўрган зараримизнинг қопланишига эришамиз. Узоққа бориб ўтирмайлик, ҳар биримиз қайсидир оилада яшаймиз. Демакки, оила аъзосимиз. Ўзбекистон Республикасининг Оила кодексида эр-хотиннинг, ота-онанинг, фарзандларнинг ҳуқуқ ва мажбуриятлари аниқ баён этилган. Шу ўринда миллий қонунчилигимизда болалар ҳақ-ҳуқуқларини муҳофаза қилишга алоҳида эътибор қаратилганини қайд этиб ўтиш лозим. Ўзбекистон Республикасининг Конституцияси, «Бола ҳуқуқларининг кафолатлари тўғрисида»ги, «Вояга етмаганлар ўртасида назоратсизлик ва ҳуқуқбузарликларнинг профилактикаси тўғрисида»ги қонунлари бунинг тасдиғидир. Қонунларни билсак, ўзимизнинг ҳар томонлама ҳимояланганлигимизга ишончимиз ортади. Бундан ташқари, ҳаммага фойдаси тегадиган иш билан шуғулланишга, яхши ўқишга интиламиз. Турмушимиз фаровон бўлиши учун ҳалол меҳнат қилишимиз лозимлигини англаб етамиз. Ҳар хил низоли вазиятларни қонун доирасида тинч йўл билан ҳал этишга ҳаракат қиламиз. Фуқаролик ҳуқуқи соҳасидаги қонунчилик бизга қандай қилиб мулкка эгалик қилиш, мерос қабул қилиб олиш ёки қолдириш, савдо-сотиқ, ижара, қурилиш каби шартномаларни тўғри тузишни ўргатади. Меҳнат қонунчилиги эса меҳнат шартномалари тузилишини, кунлик, ҳафталик иш кунимиз неча соатдан иборат эканлигини, дам олиш, байрам кунлари ва таътил вақтлари, ойлик иш ҳақимиз тўғрисида тегишли билимга эга бўлишимизни, иш берувчи билан юзага келиши мумкин бўлган низоларни ижобий мал этилишини таъминлайди. Маъмурий қонунчиликни билиш бизни кўча-кўйда жамоат тартибига риоя этишга, атроф-муҳитни асраб-авайлашга ундайди. Жиноят қонунчилиги ўғри, фирибгар, босқинчи, террорчи, порахўр кимсаларнинг жиноий қилмишидан ҳимоя қилади. Яна шуни эслатиб ўтиш жоизки, қонунларни билмаслик ҳеч кимни жавобгарликдан озод қилмайди. Қонун доирасидан четга чиқиш ҳар биримиз учун кўнгилсиз бўлган «санкция» номли оқибатни келтириб чиқаради. Бу оқибат эса моддий, маънавий, интизомий, фуқаровий, маъмурий ва жиноий жазо кўринишида бўлиши мумкин. Бир донишманд «Энг яхши эркинлик – бу қонунларга қарам бўлиш», деган экан. Назаримизда, бу айни ҳақиқат. Чунки қонун устуворлиги мамлакатда тинчлик-барқарорлик, эркинлик ва демократик тамойиллар ҳукм суришининг кафолатидир. Келинг, бир зум жамиятда ҳеч қандай қонун-қоида йўқ деб тасаввур қилайлик. Унда нималар юз беради? Ҳамма ёқда бошбошдоқлик бошланади. Жиноятчилик авж олади. Ўзини зўравон деб ҳисоблаганлар бошқаларнинг мол-мулкини тортиб олади, ор-номусига тажовуз қилади. Гиёҳфурушлар бемалол заҳри қотил савдоси билан шуғулланади. Йўлларда транспорт воситаларини ким қандай хоҳласа шундай бошқаради. Бунинг исботини бугунги кунда айрим нотинч давлатларда кўриб турибмиз. Нима сабабдан ҳар қандай давлат ўзининг фуқаролари қонунларга амал қилиб яшашини истайди? Бу саволга, келинг, бир оила мисолида жавоб излаб кўрайлик. Агар оила аъзолари ўзаро аҳил бўлса, бир-бирини тушунса, ҳурмат қилса, ўз мажбуриятларини сидқидилдан бажарса, бундай оилада тинчлик-осойишталик ҳукм суради, барака бўлади. Батартиб оилада болалар тўғри тарбия кўриб, комил инсон бўлиб вояга етади. Уларнинг давлатга ва жамиятга кўпроқ фойдаси тегади. Давлатда ҳам худди шундай. Қонун устувор бўлган мамлакатда ўсиш, ривожланиш бўлади. Бундай юртда тинчлик-осойишталик ҳукм суради. Фуқаролар қонунларга мурмат билан қарасалар, ўз ҳақ-ҳуқуқларидан фойдаланиш баробарида мажбуриятларини ҳам сидқидилдан бажарадилар. Бундай давлатда инсон ҳуқуқлари ва эркинликлари бузилмайди, аксинча, ишончли ҳимоя қилинади. Шунинг учун ҳам қонунларга бўлган ҳурматни болаларга оиладан, керак бўлса, боғча ёшидан сингдириб бориш керак. Мактаб, лицей, коллеж ва олий таълим муассасалари ўқув дастурларида ҳуқуқий фанларга кўпроқ вақт ажратилса мақсадга мувофиқ бўларди. Албатта, ҳеч ким биздан барча қонунларни ёддан билишимизни талаб қилмайди. Бунинг иложи ҳам йўқ, аммо қонунларнинг қанчалик ҳаётимизда муҳим ўрин тутишини ҳар биримиз тушунишимиз шарт. Эмтимол, кимдир барча учун бир хил талаб қўядиган қонунларга итоат этиб яшашнимас, ўзи хомлагандек яшашни истар, лекин қонунлар ҳамма учун бир хил ёзилади. Яъни, қонун олдида барча тенгдир. Ҳамма учун тенг бўлган қонунлар ҳукмрон бўлган жамиятда яшаш мазмунли, чунки бундай жамиятда тартиб-интизом, ўзаро ҳурмат, тинчлик-осойишталик ҳукм суради. Бундай тартибга фақат биз қонунларга, жамиятда қабул қилинган одоб-ахлоқ меъёрларига риоя этсаккина эришамиз. Инсон ҳеч қачон чексиз ҳуқуқ ва эркинликларга эга бўлмайди. Чунки биз ёнимиздаги бошқа инсонлар ҳам муайян ҳуқуқларга эга эканлигини унутмаслигимиз ва унинг ҳуқуқларини ҳурмат қилишимиз керак. Бу ҳолат, эҳтимол, бизнинг ҳуқуқларимизни бироз чеклар, аммо камситмайди. Агарда ҳар бир инсон жамиятда мавжуд қонунлар доирасида ҳаракат қилса, бундан у зарар кўрмайди, аксинча, фақат фойда кўради. Қадимги Римда «Қаерда қонун ҳукмрон бўлса, ўша ерда ҳимоя бор» деган ибора бўлган. Шунинг учун ҳам ҳар биримиз қонунларни билсак, ўзимизнинг ҳуқуқларимизни ҳам, мажбуриятларимизни ҳам яхши биламиз, ўзимизни эркин ҳис этамиз, келажагимизга ишонч билан қараймиз. Дунёдаги кўплаб давлатларнинг суд бинолари олдида кўзи боғланган, бир қўлида қилич, иккинчисида эса тарози ушлаган аёл – Фемида ҳайкалини кўрамиз. Бу одил судлов рамзи бўлиб, аёлнинг кўзи боғланганлиги инсон жамиятда қандай мавқега эга бўлмасин, барчанинг қонун олдида тенглигини англатади. Қилич ҳар бир ғайриқонуний қилмиш учун жавобгарлик ва жазонинг муқаррарлигини, тарози адолатни билдиради.\nҒайбулла АЛИМОВ, Адлия вазирлиги ҳузуридаги Юристлар малакасини ошириш маркази кафедра мудири, доцент. Маърузалар Қонунчилик тарғиботи 18.05.2017 11:57 252 Оҳирги ўзгариш: 18.05.2017 12:00 Toggle navigation


Туркиядан келаётганлар сўроққа тутилмоқда « Ўзбекистон Халқ Ҳаракати\nТуркиядан келаётганлар сўроққа тутилмоқда\n23 December 2015 - 17:51\n“Озодлик” радиосининг хабар беришича, Тошкент аэропортида “Исломий давлат” экстремист ташкилотига алоқадор шахсларни аниқлаш бўйича махсус гуруҳ иш олиб бормоқда. Йўловчилар орасида “ИГИЛ-контроль” номи билан танилган гуруҳ хориждан учиб келган йўловчиларни махсус суҳбатдан ўтказмоқда. Айниқса, Туркиядан келаётган йўловчилар алоҳида хонага олиб кирилиб, сўроққа тутилмоқда. Бунинг оқибатида Тошкент аэропортидан чиқиб олиш бир неча соатга чўзилаётганини айтишади йўловчилар. Ўзбекистон хавфсизлик идоралари бир тарафдан фуқароларни ИШИД таҳдидига оид ваҳимали гап-сўзларга ишонмасликка чақирмоқда, иккинчи тарафдан бундай фавқулодда чораларни жорий этиб, ваҳиманинг урчишига ҳисса қўшишмоқда.\nТошкент халқаро аэропортида “Исломий давлат” экстремист гуруҳига алоқадорлиги эҳтимоли бўлган шахсларни аниқлаш тадбири ўтган ойда бошлангани айтилмоқда. Бу тадбирни амалга ошираётган махсус гуруҳ чегара хизмати билан биргаликда хориждан келаётган ҳар бир йўловчини савол-сўроқ қилмоқда.\nТошкент аэропорти шундоқ ҳам йўловчилар учун қулай аэропортлар сирасига кирмайди\nЎзбекистонлик ва хорижлик йўловчилар орасида аллақачон “ИГИЛ-контроль” деган ном билан танилган гуруҳ, айниқса, Туркиядан учиб келган йўловчиларни синчковлик билан, алоҳида хонага олиб кириб, текшираётгани айтилмоқда.\nДушанба куни тонг саҳарда Германиядан Истанбул орқали Ўзбекистон пойтахтига учиб келган 28 ёшли аёл “ИГИЛ-контролнинг” жорий этилгани Тошкент аэропортига хос бўлган саросимани янада кучайтирганини айтади.\n“Куни-кеча Туркия орқали Тошкентга учиб келдим. Тонг соат 7:35да самолётдан тушиб аэропорт биносига етиб килишимиз биланоқ, ўзбекларимиз бирдан шоша-пиша паспорт назоратидан тезроқ ўтиб олиш учун чопиб қолишди. Ҳайрон қолдим, улар ватанимизни шу қадар соғиниб қолишганмикин, деб ҳам ўйлаб қолдим. Кейинроқ, гап нимада эканлигини тушундим. Паспорт назоратида анча навбатда кутишга тўғри келди. Ниҳоят назорат ўтказиш жойига келиб, паспортимни узатсам, чегарачи паспортимни олиб қолди. 15 минутлардан кейин ўзи билан бирга яна бир одамни бошлаб келди ва иккаласи мени сўроққа тута бошлади: “Европада нима қиласан? Неча пул оласан?” ва ҳоказо. Мен Туркияда яшамаганим, Еврападан транзит учиб келганлигим боис ишим осон битганини тушундим. Туркиянинг ўзидан учиб келаётганларнинг аҳволи вой бўлди. Биз билан бирга шу вақтда Туркиядан иккита рейс учиб келган экан. Барча йўловчиларнинг паспортлари чегарачилар томонидан олиб қўйилди”, дейди тошкентлик жувон.\nТошкент халқаро аэропорти шундоқ ҳам йўловчилар учун энг қулай аэропортлар сирасига кирмайди. Чегара хизмати томонидан ўтказиладиган паспорт назоратидан камида 30-40 дақиқада ўтган йўловчи, кейин юкларини кутади, ташқарига икки соат деганда чиқади. “ИГИЛ-контроль” одамлар учун ортқча саргардонлик бўлмоқда, дейди суҳбатдошимиз.\n“Одам тиқилинч. Ўтиришга жой йўқ. Озодлик учун расмга олмоқчи эдим, аммо иложи бўлмади. Туркиядан келганларни битта-битта чақира бошлади. Битта алоҳида хонага олиб кириб, сўроқ қилди. Кирганлар узоқ чиқмаяпти. Афтидан, уларни сўроқ қилганлар шошилмаяпти. Энди булар тушгача аэропортдан чиқолмайди, деб ўйладим. Менку икки соат деганда аэропортдан чиққанимга хурсанд бўлдим. Ташқарига чиққач алоҳида хонага кириб чиққан бир опадан “ичкарида нима бўляпти”, деб сўрадим. Э, бу “ИГИЛ-контроль” экан, дейишга ҳоли бўлди холос”, дейди тошкентлик аёл.\nТошкент халқаро аэропортидан чиқиш учун йўловчилар соатлаб кутишади\n“ИГИЛ-контрол”дан CIP зали ҳам қутқармайди\nТошкент халқаро аэропортида оддий кутиб олиш залидаги саргардонликларни айланиб ўтмоқчи бўлганлар CIP (Commercial Important Person), яъни Тижорий аҳамиятга эга шахслар зали орқали 200 АҚШ доллари атрофидаги ҳақини тўлаб чиқиши мумкин. Лекин CIP зали ҳам “ИГИЛ-конроль” сўроғидан қутқармайди.\nГермания университетларидан бирида ўқийдиган Акмал исмли йигит ҳам душанба куни Истанбул орқали учиб келди. Айнан ортиқча сўроқ-саволни айланиб ўтиш учун 180 доллари ҳақини тўлаб, CIP зали орқали чиққанини айтади у.\n“Ўзбекистонга янги йилни уйдагилар билан нишонлаш учун келдим. Уйда бўлмаганимга бир йилдан ошди. Ўзи Германиядан учиб кетишимдан аввал тинишлар айтишган эди: “Туркия орқали учсанг, текширишади, сўроқ-савол қилади”, деб. Шунинг учун университетдан махсус маълумотнома олишимни маслаҳат беришди. Ортиқча савол, ҳар хил гап бўлмасин деб, уйдагилардан CIP залидан кутиб олишларини сўрадим. 180 доллар турар экан. Тиқилинч, навбат кутишлар бўлмади-ю, лекин чегарачи барибир сўроқ қилди. “Германияга нимага бординг? Нега Истанбул орқали учдинг?” деб суриштирди. Хуллас, ким билан қизиқшганини ўзингиз яхши тушуниб турган бўлсангиз керак. Айтишларича, ҳозир бундайларнинг кўпчилиги Туркиядан келяпти экан”, дейди Акмал.\nУнинг айтишича, бундай фавқулодда чораларнинг кўрилгани одамлар орасида ИШИД таҳдидига оид ваҳимали тахминлар ва гап-сўзларнинг урчишига сабаб бўлмоқда.\nҲақиқатга ўхшайдиган миш-миш\nАйни пайтда Ўзбекистон хавфсизлик идоралари ўзбекистонликларни “йирик шаҳарлар ва пойтахтда урчиётган ваҳималарга берилмаслик”ка чақирмоқда.\nШу ҳафта бошида Ички ишлар вазирлигининг террорчиликка қарши кураш бошқармаси бошлиғи подполковник Ўктам Муродов асоссиз миш-мишларни тарқатишга уриниш ҳаракатларига кескин чора кўрилишидан ҳам огоҳлантирди.\nВазирлик мулозими мамлакатда аҳолини ваҳимага соладиган воқеа-ҳодисалар кузатилмаётгани ва вазият умумиятла тинч эканини алоҳида таъкидлади.\nИШИД таҳдидидан огоҳлантириб келган расмийлар энди ваҳимага берилмасликка чақирмоқда\n“Турли миш-мишлар, агар айтиш мумкин бўлса, ғийбатлар, мисол учун, Тошкент ИИБ биноси яқинига кимдир қора байроқ осиб кетибди, ўша ерда автостоянкада бомба ўрнатилган машина топилибди, қабилидаги ғийбатлар ўз ҳаракатлари билан ваҳима ва қўрқув уйғотишга уринаётганини тушунмаётганлар томонидан тарқатилмоқда. Бунақа асоссиз миш-мишлар жамиятга зарар берувчи характерга эга ва шу боис, уларга қарши кескин чора кўрилади. Ушбу имкониятдан фойдаланиб фуқароларимизга бунақа фитналарга берилмаслик, ҳатто ҳақиқатга ўхшаб кўринган овозаларга ҳам эътибор қилмасликка чақираман”, дея таъкидлади вазирлик мулозими маҳаллий нашрларга берган интервьюсида.\nШу билан биргаликда террорчиликка қарши кураш бошқармаси раҳбари хорижда бўлиб қайтган фуқаролар устидан назорат кучайганини ҳам тасдиқлади.\n“Умумий таҳдидга қарши ўзаро ҳамкорлик амалиётлар доирасида хориждаги ҳамкасбларимиз билан изчил алоқадамиз, хорижга узоқ муддатга чиққанлар ва қайтганлар ҳақида ишончли маълумотларга эгамиз”, дея таъкидлади ИИВ мулозими.\nЛекин хавфсизлик идоралари мамлакат бўйлаб жорий қилган фавқулодда чоралар одамлар орасида ваҳиманинг кучайишига сабаб бўлаётганини айтишмоқда кузатувчилар.\nСўнгги 2-3 ой давомида Тошкентда паспорт режими жорий қилингани, оммавий равишда аҳоли паспорт текширувидан ўтказилаётгани, ижарага берилаётган хонадонлар рўйхатга олинаётгани, хориждан қайтган фуқаролар ва диний қарашлари учун рўйхатга олинган фуқаролар сўроққа чақирилаётгани, айримлари маҳалла қўмитасидаги суҳбат чоғидаёқ ҳибсга олинаётгани тўғрисидаги ҳолатларни Озодлик ёритиб бормоқда.\nОзодликка кундалик равишда келаётган хабарлар ва мурожаатларнинг каттагина қисмида, айниқса, пойтахт аҳлида ваҳима кучайганини кузатиш мумкин.


Дель Потро Мессидан ўзиб кетди\n22 декабрь, 2016, 15:05\nАргентиналик теннисчи Хуан Мартин дель Потро ўз мамлакатидан йилнинг энг яхши спортчиси, деб топилди. "Олимпия-де-Оро" деб номланувчи ушбу соврин соҳиби маҳаллий спорт журналистлари уюшмаси томонидан ўтказиладиган сўровнома асосида аниқлади.\nАргентиналик журналистлар хуан Мартин дель Потрони Рио Олимпиадасида кумуш медаль олгани ва терма жамоасининг Дэвис кубогидаги ғалабасига муҳим ҳисса қўшганини юқори баҳолади. Дель Потро 2009 йили АҚШ очиқ чемпионатида зафар қучганида ҳам ўз юртининг энг зўр спортчиси деб тан олинган эди.\nЙилнинг энг яхши спортчиси сўровномасида Хуан Мартин дель Потро Аргентина терма жамоаси ва "Барселона" футбол клуби ҳужумчиси Лионель Мессини ортда қолдирди.


Ҳаким Фузайлов: «Бухоро» билан ўйинда 2 очко йўқотдик»\nДушанба, 06 Сентябр\nПро лига 17-тури доирасидаги «Бухоро» - «Динамо» (1:1) учрашувидан кейин меҳмонлар бош мураббийи Ҳаким Фузайлов ўйин борасидаги фикрлари билан ўртоқлашди.\n«Про лигадаги ҳар бир ўйин сингари «Бухоро»га қарши сафардаги учрашув жуда оғир ўтишини кутгандик. Чунки бу рақибимиз ҳам Суперлига йўлланмаси учун кураш олиб бормоқда. Учрашув икки жамоа учун ҳам муҳим аҳамиятга эга эди. Чунки турнир жадвалида ёнма-ён жойлашганмиз. Ўйин давомида рақибга нисбатан тўпга кўпроқ эгалик қилдик. Вазиятлар бўйича эса икки томонда ҳам ғалабани илиб кетиш учун етарлича голли вазиятлар яратилди.\nИкки очко йўқотдикми ёки бир очко қўлга киритилдими? Ўйин давомида тўп билан кўпроқ ҳаракат қилганимизни инобатга олсак, икки очко йўқотдик деб ҳисоблайман.\nКейинги ўйинда бизни «Олимпик»га қарши учрашув кутиб турибди. Бу жамоа ҳам Суперлига йўлланмаси учун кураш олиб бормоқда. Шундай экан, ўйин икки томон учун ҳам муҳим аҳамият касб этади», - дейди Ҳаким Фузайлов Tribuna.uz мухбири билан суҳбатда.\nМаълумот учун, «Динамо» Про лига 17-туридан кейин 25 очко билан 2-ўринда бораётган бўлса, «Бухоро» 24 очко билан 3-ўринни банд этиб турибди. Самарқанд клуби 12 сентябрь куни ўз майдонида «Олимпик»га қарши саф тортади. Шундан кейин турнир жадвали иккига бўлиниб, юқори ва қуйи тўртлик алоҳида курашга киришишади.\nБухоро Динамо Ҳаким Фузайлов


Қуддуснинг динимиздаги мавқеи ва аҳамияти\nBy Иброҳим Асарий on 12/12/2017 МАҚОЛАЛАР\nМаълумки, Қуддус шаҳри динимизда катта аҳамиятга эга муқаддас жойларнинг бири саналиб, унинг фазилати ҳақида талай оят ва ҳадислар мавжуд. Қуйида уларнинг айримларини зикр қиламиз:\n1 – Аллоҳ таоло Қуръони Каримда Қуддусни муборак – баракотли ер деб таърифлаган. Аллоҳ таоло шундай марҳамат қилади: “Аллоҳ кечанинг бир қисмида Ўз бандаси (Муҳаммад)ни — унга оят-мўъжизаларимиздан кўрсатиш учун (Маккадаги) Масжиди Ҳаромдан (Қуддусдаги) Биз атрофини баракотли қилиб қўйган Масжиди Ақсога сайр қилдирган (барча айбу нуқсондан) пок Зотдир. Дарҳақиқат, У эшитгувчи, кўргувчи зотдир” [Исро: 1].\n2 – Аллоҳ таоло Қуръони Каримда Қуддусни муқаддас замин деб васфлаган. Аллоҳ таоло Мусо алайҳиссалом қавмига қарата айтган сўзи ҳақида хабар бериб шундай дейди: “(Мусо деди:) Эй қавмим, Аллоҳ сизлар учун ёзиб қўймиш бу Муқаддас ерга (яъни Қуддусга) киринг!” [Моида: 21].\n3 – Қуддусда Масжиди Ақсо жойлашган бўлиб, у ерда ўқилган биргина намоз бошқа масжидларда ўқилган икки юз элликта намозга тенг. Фақат бундан Масжиди Ҳаром ва Масжиди Набавий мустаснодир.\nАбу Зар розияллоҳу анҳу айтади: “Бир куни биз Пайғамбаримиз соллаллоҳу алайҳи ва саллам ҳузурида Масжиди Набавий афзалми ёки Масжиди Ақсоми, деб баҳслашиб қолдик. Расулуллоҳ соллаллоҳу алайҳи ва саллам дедилар: “Менинг масжидимда ўқилган битта намоз Байтил Мақдисда ўқилган тўртта намоздан афзал. У ер (яъни Байтил Мақдис) нақадар яхши намозгоҳ. Ҳали шундай вақтлар келадики, киши учун отининг арқони миқдорича Байтил Мақдис кўриниб турадиган ери бўлиши дунёдаги барча нарсадан яхшироқ бўлиб қолади” [Ҳоким “Мустадрак”да (4/509) ривоят қилиб саҳиҳ деган ва Заҳабий мувофиқ бўлган. Шайх Албоний ҳам саҳиҳ деган].\nНабий соллаллоҳу алайҳи ва саллам масжидида ўқилган битта намоз бошқа масжидларда ўқилган намоздан минг карра устун саналади. Демак, Масжиди Ақсода ўқилган биргина намоз бошқа масжидларда ўқилган икки юз элликта намозга тенг экан.\nАйрим ривоятларда Масжиди Ақсода ўқилган битта намоз бошқа масжидларда ўқилган намоздан беш юз чандон устун дейилади. Аммо бу ҳадис заифдир.\n4 – Охир замонда чиқадиган дажжол Қуддусга кира олмайди. Чунки Набий соллаллоҳу алайҳи ва саллам ўз ҳадиси шарифларида шундай деганлар: “Дажжол Ҳарам (Макка ва Мадина) ва Байтил Мақдисдан бошқа ер юзидаги барча ерга кира олади” [Аҳмад: 19665, Ибн Хузайма: 2/327 ва Ибн Ҳиббон: 7/102].\n5 – Масиҳ Исо ибн Марям дажжолни Қуддус яқинида ўлдиради. Имом Муслим Наввос ибн Самъондан ривоят қилган ҳадисда шундай дейилади: “Ибн Марям дажжолни Луд дарвозаси олдида ўлдиради” [Муслим: 2937]. Луд дарвозаси Қуддусга яқин ерда жойлашгандир.\n6 – Исро ва меърож кечаси Расулуллоҳ соллаллоҳу алайҳи ва саллам Маккадаги Масжиди Ҳаромдан Қуддусдаги Масжиди Ақсога сайр қилдирилган. Аллоҳ таоло айтади: “Аллоҳ кечанинг бир қисмида Ўз бандаси (Муҳаммад)ни — унга оят-мўъжизаларимиздан кўрсатиш учун (Маккадаги) Масжиди Ҳаромдан (Қуддусдаги) Биз атрофини баракотли қилиб қўйган Масжиди Ақсога сайр қилдирган (барча айбу нуқсондан) пок Зотдир” [Исро: 1].\n7 – Қуддусдаги Масжиди Ақсо мусулмонларнинг илк қибласи саналади. Баро ибн Озиб розияллоҳу анҳу айтади: “Расулуллоҳ соллаллоҳу алайҳи ва саллам ўн олти ёки ўн етти ой Байтил Мақдис томонга юзланиб намоз ўқидилар” [Бухорий: 41 ва Муслим: 525].\n8 – Қуддус Аллоҳ таолонинг ваҳийси нозил бўлган ҳамда талай пайғамбарлар яшаб ўтган муқаддас замин саналади.\n9 – Шариатимиз ибодат қилиш мақсадида фақатгина уч масжидга сафар қилишга рухсат берган бўлиб, Байтил Мақдис ушбу уч масжиднинг бири саналади.\nАбу Ҳурайра розияллоҳу анҳудан ривоят қилинади. Расулуллоҳ соллаллоҳу алайҳи ва саллам дедилар: “Уч масжиддан бошқа бирон масжидга ибодат мақсадида сафар қилманглар. Улар Масжиди Ҳаром, Масжиди Набавий ва Масжиди Ақсодир” [Бухорий: 1132 ва Муслим: 827].\n10 – Байтил Мақдисда Набий соллаллоҳу алайҳи ва саллам бошқа пайғамбарларга имом бўлиб намоз ўқиганлар. Имом Муслим Абу Ҳурайрадан ривоят қилган ҳадисда Пайғамбаримиз соллаллоҳу алайҳи ва саллам шундай дейдилар: “… Намоз вақти бўлди ва мен Пайғамбарларга имом бўлиб намоз ўқидим” [Муслим: 172].\nМасжиди Ақсони Яъқуб алайҳиссалом қурганлиги яҳудлар у ерга эгалик қилишга мусулмонлардан кўра ҳақлироқ эканини англатмайди. Негаки, Яъқуб алайҳиссалом ёлғиз Аллоҳга ибодат қилувчи муваҳҳид зот бўлган. Унинг зурриёти бўлмиш яҳудлар эса Аллоҳга айрим бандаларини шерик қилган мушрикдирлар. Қолаверса, Яъқуб алайҳиссалом Масжиди Ақсони фақат яҳудлар учун қурмаган. Яъқуб алайҳиссалом уни гарчи мушрик бўлса-да, фақат ўз зурриёти учун эмас, балки зурриётидан бўлмаса-да, у ерда ёлғиз Аллоҳ таолога ибодат қилувчи муваҳҳидлар учун қурган. Зеро, барча пайғамбарларнинг даъвати ирқчиликка эмас, балки тавҳид ва тақвога асосланган.\nПайғамбаримиз Муҳаммад соллаллоҳу алайҳи ва саллам Байтил Мақдисда барча пайғамбарларга имом бўлиб намоз ўқиганлари шуни таъкидлайдики, барча пайғамбарлар рисолатининг манбаси, ақида ва бош ғояси бир бўлган. Зеро, барча пайғамбарлар рисолати Аллоҳ таолонинг ваҳийсидан олинган бўлиб, ақида ва бош ғоялари одамларни ёлғиз Аллоҳ таолога ибодат қилишга, Аллоҳга бирон нарсани шерик қилмасликка чақириш бўлган. Бунга имом Бухорий ва Муслим ривоят қилган қуйидаги ҳадис далил бўлади. Расулуллоҳ соллаллоҳу алайҳи ва саллам айтадилар: “Мен Исо ибн Марямга дунё ва охиратда энг яқин инсонман. Пайғамбарлар ота бир, оналари бошқа-бошқа бўлган ака-укалар сингаридир. Уларнинг (отаси, яъни) дини бир, оналари (яъни амалий шариатлари) эса бошқа-бошқа” [Бухорий: 3259 ва Муслим: 2365].\nЯҳудларнинг Қуддус ерларида ҳеч қандай ҳаққи йўқ. Яҳудлар ушбу муқаддас заминда олдиндан яшаб келаётган бўлсалар-да, Қуддус икки жиҳатдан мусулмонларга тегишли ҳисобланади:\n1 – Яҳудлар Мусо ва Исо алайҳимассаломга эргашиб, уларга ёрдам берган Бани Исроил уруғидан бўлган мўминлар йўлига эргашмадилар ва кофир бўлдилар.\n2 – Биз мусулмонлар яҳудларга қараганда Қуддусга ҳақлироқмиз. Негаки, ҳар қандай ер уни биринчи бўлиб обод қилган халқнинг эмас, балки унда Аллоҳ таолонинг ҳукмини жорий қилган халқники ҳисобланади. Зеро, Аллоҳ таоло осмону ерларни бандалар унда Аллоҳ таолога ибодат қилишлари, Унинг дини, шариати ва ҳукмини ижро қилишлари учун яратган. Аллоҳ таоло айтади: “Бу ер шак-шубҳасиз Аллоҳникидир. Уни Ўзи хоҳлаган бандаларига мерос қилиб берур. Оқибат-натижа эса тақводорларники бўлур” [Аъроф: 128].\nБинобарин, мусулмон бўлмаган араб халқи ислом диёрларида ислом динидан бошқа дин билан ҳукм қилса, то ислом дини билан ҳукм қилмагунларича уларга қарши жанг қилинади.\nМасала халқ, элат ёки ирқчиликда эмас, балки тавҳид ва исломдадир.\nҚўшимча фойда учун айрим тадқиқотчиларнинг қуйидаги сўзини келтирамиз:\n“Тарихдан маълумки, Фаластин ерларида биринчи бўлиб яшай бошлаган қабила Канъонийлар бўлиб, улар Фаластинга милоддан олти минг йил илгари кўчиб келишган. Канъонийлар Арабистон ярим оролидан Фаластинга кўчиб келган араб қабилаларидан бири ҳисобланади… Яҳудлар эса илк бор Фаластинга Иброҳим алайҳиссалом у ерга кирганларидан тахминан олти юз йил ўтиб киришган. Яъни яҳудлар Фаластинга дастлаб милоддан минг тўрт юз (1400) йил олдин киришган. Канъонийлар бўлса, яҳудлар унга киришларидан тўрт минг беш юз (4500) йил олдин кириб, у ерда яшай бошлашган” [“Сионизм – пайдо бўлиши, низоми ва фаолияти”, 7-8 бет. Аҳмад Ал-Авазий].\nЮқоридаги маълумотлардан шуни билиб оламизки, яҳудларнинг Фаластин ерларида на диний-шаръий жиҳатдан ва на биринчи бўлиб кирганлик жиҳатдан ҳақлари бор. Балки улар бировнинг ерини ноҳақ тортиб олган тажовузкор миллатдир. Аллоҳ таолодан тез кунларда Байтил Мақдисни улардан халос қилишини сўраб қоламиз. Албатта бу Аллоҳга осон бўлган ишдир. Алҳамдулиллаҳи Раббил оламийн.\n Қаранг: “Тамомил минна”, 292 бет.\nAvvalgi maqolaСавол-жавоб: “Аллоҳни сизлаш жоизми?” (Шайх Содиқ Самарқандий)\nKeyingi maqola Савол-жавоб: “Намоз асносида таҳорати бузилса, таҳорат олиб намозни давом эттирса бўладими?” (Шайх Содиқ Самарқандий)


Коронавирус «daily» — пандемия бўйича 23 сентябрнинг асосий хабарлари\n«Worldometers» берган маълумотларга кўра, дунё бўйича коронавирус билан касалланганлар сони 32 миллионга яқинлашди.\n«Worldometers»нинг 23 сентябрь, душанба куни Тошкент вақти билан соат 22:00 даги маълумотларига кўра:\nдунё бўйича инфекция билан касалланганлар — 31 938 232 киши;\nкасалликдан тузалганлар — 23 523 339 киши;\nинфекция оқибатида вафот этганлар — 978 108 киши.\nЎзбекистонда 23 сентябрь соат 23:30 ҳолатига кўра, коронавирус инфекцияси қайд этилганлар сони 53 447 нафарни ташкил этмоқда.\nКун давомида Самарқанд шаҳар санитария-эпидемологик назорати инспекцияси шаҳар филиали мудири Дилбар Нормуродова иштирокида бўлиб ўтган онлайн брифинг шаҳарда ўтказилган тунги рейд давомида 13 та ресторанда карантин қоидаларини бузиш ҳолатлари аниқлангани маълум қилинди.\nШунингдек, АОКАда Маҳалла ва оилани қўллаб-қувватлаш вазирлиги матбуот котиби Саодат Боймирзаева иштирокида ўтказилган брифингда котиб карантин муносабати билан қийин аҳволдаги аёлларга уй-жойлар берилиши тўхтатилгани ҳақидаги фикрлар нотўғри эканлигини таъкидлаган. Бундан ташқари, Соғлиқни сақлаш вазирлиги ҳузуридаги Коронавирусга қарши курашиш штаби аъзоси Ботир Қурбонов коронавирус аниқланган хонадонларнинг карантинга олиниши ҳақида маълумот берган.\nШунингдек, Маҳалла ва оилани қўллаб-қувватлаш вазирлиги раҳбарларида коронавирус аниқланган.\nМамлакатда 23 сентябрь куни 590 ҳолатда касаллик қайд этилган бўлиб, барчаси тана ҳарорати кўтарилганлиги боис профилактика мақсадида ҳамда коронавирусга чалинган беморлар билан мулоқотда бўлганлиги сабабли намуна олинган фуқаролар орасида аниқланган.\nКунлик касалланиш ҳолатларининг 313 таси Тошкент шаҳрида, 133 таси Тошкент вилоятида, 107 таси Наманган вилоятида, 15 таси Андижон вилоятида, 10 таси Самарқанд вилоятида, 8 таси Қашқадарё вилоятида ҳамда 4 таси Қорақалпоғистонда қайд этилган.\nЎзбекистонда коронавирусдан вафот этганлар сони 444 нафарга етди. 23 сентябрь куни 2 нафар коронавирусга чалинган бемор вафот этди.\nКун давомида Тошкент шаҳрида 337 нафар, Тошкент вилоятида 124 нафар, Наманган вилоятида 98 нафар, Андижон вилоятида 17 нафар, Самарқанд вилоятида 14 нафар, Қашқадарё вилоятида 12 нафар, Қорақалпоғистонда 4 нафар ҳамда Навоий вилоятида 2 нафар , жами 608 нафар бемор соғайган.\nҲозирда касаллик қайд этилган жами 53 447 нафар бемордан 49 832 нафари соғайиб, даволаниш кўрсаткичи 93 фоизни ташкил этмоқда. Айни пайтда тиббиёт муассасаларида даволанаётган 3171 нафар бемордан 632 нафари оғир, 294 нафари эса ўта оғир аҳволда.\nАввалроқ Ўзбекистонда 21 сентябрь куни 619 кишида коронавирус аниқлангани ва 5 нафар бемор вафот этгани ҳақида хабар берилган эди.\nАҚШда COVID-19 пандемияси даврида умумий ҳисобда 7 110 775 кишида вирус қайд этилган. Мамлакат бу кўрсаткич бўйича дунёда ҳали ҳам биринчи ўринда. Ундан кейинги ўринларни Ҳиндистон (5,7 миллион киши), Бразилия (4,5 миллион киши), Россия (1,1 миллион киши), Колумбия (777 минг киши) эгаллаган. Дунё бўйича эса коронавирус билан 31,9 миллиондан ортиқ киши касалланган.\nҚозоғистонда 23 сентябрь Тошкент вақти билан соат 22:00 ҳолатига кўра, коронавирус билан касалланганлар сони 107 450 нафарни ташкил қилмоқда. Қозоғистон бу кўрсаткич бўйича Марказий Осиёда пешқадам бўлиб турибди. Беморларнинг 102 064 нафари тўлиқ соғайган, 1671 нафари вафот этган. Шунингдек, ўтган бир сутка давомида 76 та янги касалланиш ҳолати аниқланган.\nШунингдек, мамлакатда пневмония касаллиги қайд этилган беморлар сони 31 532 нафарга етган. Ушбу касалликка чалинган беморларнинг 26 805 нафари тузалган, 345 нафари вафот этган. Шунингдек, сўнгги 24 соат ичида ушбу касаллик яна 364 инсонда қайд этилган.\nҚирғизистонда 23 сентябрь Тошкент вақти билан соат 22:00 ҳолатига кўра, 45 630 кишида коронавирус инфекцияси қайд этилган. Беморларнинг 41 904 нафари соғайиб, 1063 киши ҳаётдан кўз юмган. Ҳозирда мамлакатда 2663 киши коронавирусдан даволанмоқда. Сўнгги сутка давомида 88 та ушбу касалликка чалинган бемор соғайган.\nТожикистонда 23 сентябрь Тошкент вақти билан соат 22:00 ҳолатига кўра, коронавирус билан касалланганлар сони 9475 нафарни ташкил қилмоқда. Беморларнинг 8244 нафари коронавирусдан тўлиқ соғайган бўлса, 74 нафари вафот этган. Маълумотларга кўра, ўткан сутка давомида мамлакатда коронавирусга чалинганлар сони 43 тага кўпайган.\nРоссияда 23 сентябрь соат Тошкент вақти билан соат 22:00 ҳолатига кўра, коронавирус билан касалланганлар сони 1 122 241 нафарни ташкил қилмоқда. Россия бу кўрсаткич бўйича дунёда АҚШ, Ҳиндистон ва Бразилиядан сўнг тўртинчи ўринда бормоқда. Беморларнинг 923 699 нафари соғайган, 19 799 нафари вафот этган. Шунингдек, ўтган бир сутка давомида 6431 та янги ҳолат аниқланган ҳамда 150 та ўлим ҳолати қайд этилган.\nАввалроқ дунё бўйича коронавирус билан касалланганлар сони 31,3 миллиондан ортгани ҳақида хабар берилган эди.


Ҳар қандай қонун лойиҳасини муҳокама қилишдан мақсад — уни такомиллаштириш, соҳадаги масалаларни ҳал этадиган, ҳеч қандай саволга ўрин қолдирмайдиган нормалар билан бойтиб, пишитишдир. Айни талабга шу кунларда парламент қуйи палатасида қизғин муҳокама этилаётган “2020 йил учун Ўзбекистон Республикасининг Давлат бюджети тўғрисида”ги қонун лойиҳаси юзасидан кечаётган баҳс-мунозаралар жараёнида ҳам қатъий амал қилинмоқда.\nДепутатлар фойда солиғини маҳаллий бюджетларда ҳам қолдирмоқчи\nБу эса, ўз навбатида, маҳаллий ҳокимликлар томонидан янги корхоналарни ташкил этиш ҳамда иқтисодиётни ривожлантириш орқали солиққа тортиш базасини кенгайтиришга ва бюджетга тушадиган тушумларни кўпайтиришга бўлган қизиқишни янада оширади.\n2020 йил учун Давлат бюджети тўғрисидаги қонун лойиҳаси иккинчи ўқишда кўриб чиқиш учун тайёрланмоқда\nҚонун лойиҳасида биринчи ўқишдан сўнг “Парламент ажратмалари” тушунчаси матндан чиқариб ташланиши кўзда тутилмоқда. Олий Мажлис қошидаги Давлат бюджети Бошқармаси мутахассисларининг қайд этишича, бу хорижий мамлакатлар қонунчилигида кам учрайди. Бундан келиб чиқиб, қонун лойиҳасида ушбу тушунча “Ўзбекистон Республикаси республика бюджетидан ажратиладиган маблағлар” билан алмаштирилмоқда.\nМаҳаллий бюджет мустақил бўлгани яхши, аммо...\nДарҳақиқат, қўмиталар, ишчи гуруҳларида кечаётган қизғин муҳокамаларда мамлакатимизда кам таъминланган, ижтимоий ҳимояга муҳтож, ногиронлиги бўлган, боқувчисини йўқотган шахслар ҳар тарафлама қўллаб-қувватланаётган бир шароитда бу борада ҳали ҳам қилиниши лозим бўлган кўплаб масалалар мавжудлиги қайд этилди.\n2020 йил Давлат бюджети муҳокамаси қандай ўтди?\nБугунги кунда ушбу савол ўта долзарб бўлиб турибди. Чунки, жорий йилнинг ниҳояланишига ҳам бир ойдан ортиқроқ вақт қоляпти. Бу хулоса чиқариш ва келаси йилга режалар тузиш фурсати ҳисобланади. Режалар хусусида гап кетганда, ислоҳотларнинг самарали бўлишида мамлакатнинг бош молиявий ҳужжати прогноз параметрлари муҳим ўрин тутишини таъкидлаш жоиз.\nМарказлашган бюджет сиёсатидан босқичма-босқич воз кечилади\nДепутатлар таъкидлаганидек, ҳаётга жорий этилаётган янги амалиётнинг яна бир ўзига хос жиҳати – марказлашган бюджет сиёсатидан босқичма-босқич воз кечишдир. Масалан, маҳаллий бюджетлар даромадини мустаҳкамлаш мақсадида автомототранспорт воситаларини рўйхатдан ўтказиш йиғимлари маҳаллий бюджетга ўтказилмоқда.\nҚонунчилик палатасида Давлат бюджетига доир илк қонун лойиҳаси қизғин муҳокама этилмоқда\nҚонун лойиҳасига Бюджет ва иқтисодий ислоҳотлар қўмитаси масъул этиб белгиланди. Шунингдек, қонун лойиҳасини пишиқ-пухта қилиш мақсадида қуйи палатадаги Давлат бюджети бошқармаси мутахассислари ҳам жалб қилинди.\nВолонтёрлик фаолиятининг ҳуқуқий асослари мустаҳкамланмоқда\nОлий Мажлис Қонунчилик палатасининг навбатдаги йиғилишида депутатлар томонидан ишлаб чиқилган «Волонтёрлик фаолияти тўғрисида»ги қонун лойиҳаси бирйўла уч ўқишда қабул қилинди.\nЎрганишларда аниқланган муаммолар ўз ечимини топадиган бўлди(ми?)\nАввал хабар берганимиздек, 2019 йилнинг 29 – 30 октябрь кунлари Олий Мажлис Қонунчилик палатаси депутатларидан ташкил топган ишчи гуруҳи Тошкент шаҳар Чилонзор туманидаги 5 та оилавий поликлиника ҳудудида қандли диабет хасталигига чалинган ҳамда диспансер («Д») назоратида турувчи беморларга инсулин ва таблеткалар тарқатиш ҳолатини таҳлилий ўрганди.


Бозордан тадқиқотгача: R&D экологик тоза энергиянинг энг яхши намуналари билан танишамиз\n23:49 / 28.09.2016\nResearch and development (R&D) - бу Тадқиқот ва ишлаб чиқариш бўлиб, Америка инновация соҳасининг мадҳ этилмаган қаҳрамони ҳисобланади. Ҳукумат R&D ишлаб чиқаришга сармоя ажратади, иш ўрни яратади ва ҳаётдаги долзарб муаммоларни ҳал этишга ёрдам беради. Ўн йиллар аввал бу муаммолар фазовий пойгаларга бориб тақаларди, энди эса бу иқлим ўзгаришига айланди.\nЭкологияни тозалаш ҳеч қачон арзон бўлмаган. Бу технологик янгиликларнинг натижалари 10, 20, ҳаттоки, 30 йил аввал R&D инвестициялари туфайли амалга оширилди. Бу аҳамиятли кўрсаткич, бироқ у бизнинг иқлим бўйича узоқ муддатли мақсадларимизни қондира олмайди. Қисқа қилиб айтганда, биз иқлим ўзгаришини фақатгина замонавий технологиялар билан тўхтата олмаймиз.\nR&D экологик тоза энергиянинг энг яхши намуналарига эътиборингизни қаратинг. Янги авлод олдида турган муаммоларни бартараф этиш учун бизга мана шундай кўплаб R&D (тадқиқот ва ишлаб чиқариш)га керак бўлади.\nҚуёш энергияси ривожланмоқда ва бу тасодиф эмас. Биринчи қуёш батареялари 1994 йил пайдо бўлганда қуёш энергиясини электр қувватига ўтказиш самарадорлиги 30 фоизни ташкил этган ва Миллий Муқобил Энергия Лабораторияси (ММЭЛ) қуёш технологияларини ривожлантиришда давом этиб, рекорд даражаларга етишди (ҳозирги кунда 2008 йилда ўрнатилган 40,8 фоиз ўтказиш самарадорлиги ММЭЛга тегишли). Бундай оламшумул ихтиролар қуёш энергияси саноатидаги ҳаражатларни камайтириб, тоза энергия иқтисодига бўлган сармояларнинг ошишига олиб келди.\nЛитиум ионли батареялар\nМиллий лабораториялар электроника ва электр автомобилларни қувватлаш мақсадида литиум ионли батареяларни ривожлантирди. Бунинг яққол мисолида, Аргон Миллий Лабораториясида (Argonne National Lab) 2002 йилдан 2010 йилгача катод технологияларини ривожлантириш орқали яратилган батареяда ҳаракатланувчи Chevrolet Volt электрокарини кўришимиз мумкин. Энергияни Сақлаш бўйича Қўшма Тадқиқот Маркази ходимлари батарея технологиялари соҳасидаги навбатдаги катта ихтирони амалга ошириш умидида. Уларнинг тадқиқоти электр қувватини етказиб бериш ва ташишни янги поғонага кўтаришдан иборат.\n2000 йилдан бошлаб АҚШ Энергия Департаменти ишлаб чиқарувчилар билан чўғланма лампаларни LED лампалари билан алмаштириш устида ҳамқорликни бошлади. 2011 йилда Philips Lighting компаниясининг Шимолий Америка бўлими АҚШ Энергия Департаментининг биринчи марта L Prize мукофотинин қўлга киритди. Бу танловни амалга оширишдан мақсад ёритгич технологиялари саноатидаги рақобатни кучайтиришдан иборат эди.\nБугунги кунга келиб, LED лампалари чўғланма лампаларига нисбатан 6 марта самарали ва уларнинг нархи 85 фоизга тушган.\nММЭЛ амалга оширилган R&D шамол қувватини ҳам энергетика соҳасидаги асосий йўналишга олиб чиқди. Тадқиқотчиларнинг юқори самародорликга эга бўлган янги аэродинамик парракларни яратиши шамол энергиясининг ҳаражатларини 30 йил мобайнида 80 фоизга туширишга ёрдам берди.\nШунингдек, шамол турбиналарининг парракларини ва эҳтиёт қисмларини 3D чоп этилиши ишлаб чиқаришдаги ҳаражатларни янада камайтиради.\nСупер юк ташувчи автомобиль\n2010 йилда АҚШ Энергия Департаменти юк ташувчи автомобиль ишлаб чиқарувчиларига уларнинг самарадорлигини 50 фоизга кўтаришлари кераклигига кўрсатма берди. Бундай автомобиллар АҚШдаги 80 фоиз маҳсулотни етказиб беради ва мамлакатдаги барча транспорт сарф қиладиган ёқилғининг 20 фоизига тўғри келади. Шунинг учун ҳам, бу юк ташувчи машиналардаги самарадорликнинг ўсиши жуда ҳам муҳим. Шу ҳаракатлар натижасида, Daimler Trucks North America компаниясининг юк ташувчиси 115 фоиз самарадорликнинг ўсиши кузатилди.\nМузлатгичлар катта ва кўплаб ҳусусиятларга эга бўлишганига қарамай, электр қувватини одатдагига нисбатан 25 фоиз қамроқ сарфлашмоқда. Бунинг сабаби Oak Ridge National Laboratory ва Columbus Products Company томонидан 1978 ва 1980 йиллар оралиғида ихтиро қилинган замонавий компрессор натижаси ҳисобланади. 1990 йиллар давомида бу илғор технология асосида яратилган компрессор истеъмолчиларнинг электр қуввати ҳаражатидан 6 миллиард долларни тежаб қолишни таъминлаб берган.\nАҚШ Энергетика Департаменти Иккинчи Жаҳон урушидан сўнг Атом Энергетикаси Комиссиясидан яратилан бўлиб, атом технологиясини тинчлик йўлида фойдаланиш мақсадидаги тадқиқотларни ҳам олиб боради. Биринчи авлод атом реакторларидан тортиб, учинчи авлод атом реакторларигача бўлган тадқиқотлар устида айнан шу департамент 65 йил давомида иш олиб борган. Ҳозирги кунда, АҚШдаги электр қуввати ишлаб чиқаришнинг 20 фоизи атом энергетикасига тегишли.\nқуёш батарея аккумулятор энергия


Судланаётганлар орасида Ўзбекистон фуқароси ҳам бор\nҚозоғистонда террорчилик амалиётлари режалаштиришда айбланиб, Чимкентда устидан ёпиқ суд ўтказилаётган 15 судланувчи орасида Ўзбекистон фуқароси ҳам борлиги маълум бўлди.\nМаҳаллий оммавий ахборот воситалари айбланувчилар Исломий жиҳод иттифоқига аъзоликда гумон қилинаётганини билдирган. Лекин бу хабарларда судланувчилардан бири Ўзбекистон фуқароси экани тўғрисида маълумот йўқ. Буни суд ёпиқ ўтказилаётгани ва расмийлар ҳозирча бу борада журналистларга бирор маълумот беришга ошиқмаётгани билан изоҳлаш мумкин.\nСудга тортилган 15 кишидан бири Ўзбекистон фуқароси эканини москвалик инсон ҳуқуқлари ҳимоячиси Виталий Пономарёв тасдиқлади.\nВ.Пономарёвнинг айтишича, тергов фаразига кўра, Ўзбекистон фуқароси Исломий жиҳод иттифоқига аъзоликда айбланмоқда. Бироқ унинг исм-шарифи ва Ўзбекистоннинг қаеридан экани номаълумлигича қолмоқда.\nМосквалик ҳуқуқ ҳимоячиси Исломий жиҳод иттифоқи ҳақида ҳам қисқача маълумот берди.\n“Исломий жиҳод иттифоқи Ўзбекистон исломий ҳаракатидан тахминан 2002 йилда ажраб чиққан. Ҳозиргача бу ташкилотнинг 2004 йилда Ўзбекистонда амалга оширилган террорчилик амалиётларига жавобгарлиги айтиб келинади. Лекин айтиш жоизки, бу ташкилот ҳақида маълумотлар жуда кам. Чунки ташкилот етакчилари интервью беришдан ёки оммавий чиқишлардан ўзини олиб қочади. Бундан тахминан 2 йил аввал ҳам Қозоғистонда Исломий жиҳод иттифоқига аъзо бир неча киши устидан суд бўлиб ўтган эди. Аммо аввалги суд мажлисининг ҳам ёпиқ ўтказилгани боис, биз бу ташкилот ва унга аъзоликда айбланган кишилар ҳақида маълумот олиш имконидан маҳрум бўлганмиз”,- деди В.Пономарёв.\nУ Исломий жиҳод иттифоқига аъзоликда айбланаётган ўзбекистонликнинг Қозоғистонда пайдо бўлиши масаласига ҳам ойдинлик киритди.\n“Айблов томони фикрича, у Покистонда бўлган. Маълумки, Исломий жиҳод иттифоқининг базаси Покистонда. У қалбаки тожик паспорти орқали Эрон ва Қирғизистон орқали Қозоғистонга келган. Илгари халқаро қидирувда бўлган. Қайтариб айтаман, бу айблов хулосаси. Ўйлашимча, халқаро қидирувга берилган кишиларнинг ҳаммаси ҳам жиноятчи ёки террорчилар эмас”,- деди инсон ҳуқуқ ҳимоячиси.\nУнинг таъкидлашича, Жанубий Қозоғистонда 15 устидан суд ёпиқ ўтаётгани боис, ҳуқуқ ҳимоячилари асл вазиятни баҳолаш имкониятидан маҳрумдир. Бу эса айбланувчиларнинг кейинги тақдири номаълумлигича қолишидан хавотир уйғотади. Судланаётган Ўзбекистон фуқаросининг эса ўз юртига экстрадиция қилиниши ҳақиқатга яқин.


12:57, 28.10.2019 // 54170\nБағдодийнинг манзили унинг асосий ёрдамчиларидан бири орқали топилган. Собиқ ИШИД раҳнамосининг жасад қолдиқлари денгизга оқизилиши мумкин\nИШИД террористик ташкилотининг раҳнамоси Абу Бакр ал-Бағдодий яширинган жойни аниқлашда унинг асосий ёрдамчиларидан бири берган маълумотлардан фойдаланилган. Бу ҳақда «РИА Новости» хабар берди.\nХабарга кўра, Исмоил ал-Итавий ал-Бағдодийнинг бешта асосий ёрдмачисидан бири бўлган. У 2006 йилда «Ал-Қоида» аъзосига айланган, 2008 йилда АҚШ ҳарбийлари томонидан қўлга олинган ва тўрт йил қамоқда сақланган. Қамоқдан чиққанидан кейин Бағдодий томонидан ал-Итавийга ИШИД жангариларининг бошлиқларини тайинлаш ҳуқуқи берилган.\nАҚШ, Туркия ва Ироқ махфий хизматлари шу йили ўтказган қўшма операцияда ИШИДнинг бир нечта аъзоси, жумладан тўрт нафар ироқлик ва суриялик террорчилар қўлга олинган. Улар ал-Бағдодий билан Суриянинг қайси қисмида учрашганлиги ҳақида ахборот берган, шундан сўнг Марказий разведка бошқармаси у ерга ўз кучларини ташлаган.\nҲаракатлар натижасида 2019 йил ўртасида ал-Бағдодий ўз оиласи ва энг яқин уч ёрдамчиси билан Идлибдаги бир қишлоқдан бошқасига кўчиб ўтаётгани аниқланган. Сўнгра разведка идоралари ходимлари Идлиб бозорида ироқлик бегона шахсни пайқаб, унинг ал-Итавий эканлигини аниқлаган. Итавийни кузатиб юриш натижасида Бағдодий яширинган макон қаерда эканлиги аниқланган.\nТўпланган маълумотлар МРБга тақдим қилингач, бошқарма ходимлари сунъий йўлдош ҳамда дронлар ёрдамида маҳаллий ҳудудни беш ой давомида ўрганган.\nБағдодий бир қишлоқдан бошқасига кўчиб ўтганидан икки кун ўтгач уни йўқ қилиш бўйича махсус операция бошланган.\nБағдодийни йўқ қилиш бўйича операция амалга оширилган ҳудуд\nИШИД раҳнамоси Абу Бакр ал-Бағдодий Идлиб вилоятидаги АҚШ ҳарбийлари бошчилигида ўтказилган махсус операциясида йўқ қилингач унинг раҳбарлик курсиси Абдулла Қардошга ўтиши тахмин қилинмоқда. Newsweek журнали берган маълумотга кўра, ал-Бағдодий август ойида Қардошни ташкилотдаги юқори раҳбарлик лавозимига тайинлаган.\nЖурналнинг махфий манбаси берган ахборот бўйича Бағдодий сўнгги вақтларда террористик ташкилотга раҳбарлик ишларидан узоқлашган ва Қардош унинг валиаҳди бўлиши тахмин қилина бошланган. Newsweek’нинг ёзишича, ал-Бағдодий номинал етакчи бўлган, лекин ҳарбий ҳаракатлар ва операцияларда иштирок этмаган. У асосан қисқа жавоблар берган яъни ҳа ёки йўқ деб ишга ўз рухсатини бериб турган. Операцияларни режалаштириш билан шуғулланмаган.\nАввал Бағдодийнинг икки нафар ёрдамчиси Абу Абдул Раҳмон ал-Жезураий ва Абу Усмон ал-Фарансий ИШИДнинг янги раҳнамоси бўлиши мумкинлиги хабар қилинган.\nАҚШ президентининг милллий хавфсизлик масалалари бўйича ёрдамчиси Роберт O’Брайан ал-Бағдодийнинг мурдаси қолдиқлари ҳам Усама Бен Ладен жасади каби денгизга оқизилиши мумкинлигини маълум қилди, деб хабар берди CNN. «Ал-Қоида» террористик ташкилоти етакчиси бўлган Бен Ладен 2011 йил 2 майда Покистонда ўлдирилган ва унинг жасади Араб денгизига ташлаб юборилганди.\n26 октябрда АҚШ ҳарбийлари 26 октябрь куни Сурияда ИШИД террористик ташкилоти етакчиси Абу Бакр ал-Бағдодийга қарши махсус операция ўтказилгани ва террорчининг душман қўлига тушмаслик учун ўзини-ўз портлатиб юборгани хабар қилинган, кейинчалик АҚШ президенти Дональд Трамп Ироқ, Сурия, Америка, Россия, Туркия ва курдларга операциядаги ҳамкорлик учун миннатдорлик билдирган ва Бағдодийнинг «итдек ўлим топгани»ни қайд этиб, маълумотни расман тасдиқлаганди.\n11:37 Бугун // 163765\n07:35 Бугун // 143267\n22:29, 09.08.2020 // 136776\n11:44 Кеча // 120784\n22:49, 09.08.2020 // 117860


Ўн йилга чўзилган оқлов ёхуд Нурулла Қаюмов бошидан кечган ажаб савдолар хусусида\nНигоҳ 06 April 2018 10:14 1116\nОқлов – оқланмоқ, покланмоқ демак, ғараз ва чиркин мақсадларда елкангга қўйилган туҳмат тошларидан халос бўлиш, қонун тили билан айтганда, айбсизликнинг суд қарори билан исботланиши дегани!\nБиргина жумладан иборат бу сўзнинг ортида нафақат бир инсоннинг, балки у орқали бир оила, бир авлоднинг туҳмат ва маломатдан эгилган бошлари кўтарилиши ётади. Аёз чекиниб, майсалар бош кўтарганидек, оқлов ҳукми ҳам аслида беайб айбдорни, беайб инсонни халқи олдида “Сен айбдор эмассан!” дея исботлаб беради. Бош қомусимизда дахлсизлиги эътироф этилган инсон ҳуқуқларининг қадрланиши, ҳимояланишининг амалдаги исботи аслида шу эмасми?\nЭсингизда бўлса, 2016 йил 19 октябрда Ўзбекистон Либерал-демократик партиясининг VIII съездида Шавкат Мирзиёев мамлакат Президентлигига номзод сифатида ўз сайловолди дастурини эълон қилар экан, шундай деган эди: “Энг ачинарлиси, кейинги йилларда судлар томонидан оқлов ҳукмлари чиқарилмаган, бундан биз, барча тергов органлари хатосиз ва жуда сифатли ишлаяпти, деган хулосага келишимиз мумкинми? Йўқ, албатта. Суд ёки оқлов ёки айблов ҳукмини чиқариши керак”.\nБу мардона гаплар бежиз айтилмаганди, ахир ўша йилнинг тўққиз ойида Бош прокуратурага 137 минг, Олий судга 67 минг, Адлия вазирлигига 52 мингдан зиёд келиб тушган мурожаатларнинг салкам 30 фоизи бевосита тергов-суд фаолияти ва суд қарорлари ижроси соҳасидаги масалалар билан боғлиқ эди-да.\nСъездан атиги икки кун ўтиб, “Суд-ҳуқуқ тизимини янада ислоҳ қилиш, фуқароларнинг ҳуқуқ ва эркинликларини ишончли ҳимоя қилиш чора-тадбирлари тўғрисида”ги фармон имзоландики, ушбу ҳужжат қонун устуворлигини таъминлаш мақсадида қўйилган энг муҳим қадамлардан бўлди.\n2017 йил 13 июнда суд органларида одил судловни таъминлаш масалалари юзасидан судьялар ҳамжамияти билан ўтказилган мулоқотда Президент виртуал қабулхонасига судлар билан боғлиқ 50 мингдан кўпроқ мурожаат тушгани кескин танқид остига олинган эди: “Одамлар тизимдаги камчиликлардан нажот излаб порталга мурожаат қилмоқда. Судья бу чин маънода адолат қалқони бўлмоғи лозим. Чинакам суд ҳокимияти мустақиллигининг бугунги ҳолати замон талабига мос эмас!”.\nЮқоридаги фармон талабларининг самарали ижро этилиши ва ҳаётбахшлиги, тизимга муносиб кадрларнинг жалб этилаётгани натижаси ўлароқ, орадан роппа-роса бир йил ўтиб (!), судларимиз томонидан 191 нафар шахсга нисбатан оқлов ҳукмлари чиқарилди! (2017 йилнинг 10 ойи ҳолатига кўра). Ҳолбуки, илгари битта оқлов ҳукми чиқариш ҳам судлар фаолиятида ўта кам учрайдиган ҳодиса эди. Айни кунгача эса бундай суд қарори 252 нафар шахсга қўлланилди. Аслида айбсиз бўлса-да, дастлабки тергов ва суднинг адолатсиз ҳукми билан ЖИНОЯТЧИ тамғаси босилиб, жавобгарликка тортилган ана шунча инсонларнинг хонадонларида бу йилги Наврўзи олам ўзгача кутиб олинди, қўшалоқ байрам – ОҚЛАНИШ ВА ПОКЛАНИШ АЙЁМИ кенг нишонланяпти!\nОқланганлар орасида Чироқчи тумани собиқ ҳокими (2004–2007 йиллар) Нурулла Қаюмов ҳам борлиги барчамизни қувонтиради. Нурулла Қаюмов Жиноят ишлари бўйича Қашқадарё вилоят судининг 2008 йил 29 февралдаги ҳукми билан Жиноят кодексининг бир қатор моддаларида қайд этилган жиноят – масъул мансабдор шахс бўлган ҳолда, бир гуруҳ шахслар бўлишиб, олдиндан тил бириктириб, ўзига ишониб топширилган ва ихтиёрида бўлган ўзга мулкни мансаб мавқеини суиистеъмол қилиш йўли билан жуда кўп миқдорда ўзлаштириш ва растарата қилиш йўллари билан талон-торож этганликда асоссиз айбланиб, нақ 12 йил муддатга озодликдан маҳрум қилинган эди...\nЯқинда қўшалоқ байрам билан муборакбод этиш мақсадида у кишининг хонадонига бордик. Ҳовли қариндош-уруғ, дўсту ёронлар билан гавжум. Дошқозонларда сумалак осилган, ўйин-кулгу авжида.\nМаълумот учун: Нурулла Қаюмов 2004 йилдан Қашқадарё вилояти Чироқчи туманига ҳоким этиб тайинланган. Унгача Ички ишлар вазирлиги ва унинг ҳудудий бошқармаларида юқори лавозимларда ишлаб, Ватанимиз хавфсизлигига таҳдид солмоқчи бўлган ва солиб турган оғир жиноят ва жиноятчиларга қарши аёвсиз курашган. Бу иллатларга барҳам беришда фаол иштирок этгани учун Биринчи Президентимизнинг 2004 йил 26 апрелдаги фармонига кўра “Жасорат” медали билан тақдирланган. Туман ҳокими сифатида эътироф этишга арзирли меҳнатлари учун 2006 йили “Ўзбекистон Республикаси мустақиллигига 15 йил” кўкрак нишони билан мукофотланган эди!..\nБу умр – ўтар кўчадир. Ғофил ётма, туриб ўт!\nНурулла Қаюмов воҳанинг энг йирик туманларидан бири – Чироқчига ҳоким этиб тайинлангач, шу ҳикматга амал қилди. Кабинетда ўтиришдан кўра одамлар орасида бўлиш, уларнинг қалбига қулоқ солишга интилди. Қисқа вақтда ҳудудда катта ижобий ўзгаришлар амалга оширилганини кўпчилик ҳозиргача эслайди. Оқсоқолу кайвониларнинг айтишларича, уни доим халқнинг ҳузуридан, маҳаллаю қишлоқ оралаб одамлар билан суҳбатлашиб юрган ҳолида топишарди. “Давлатимиз раҳбари мамлакат ишларини бошқаришда бизни ўзига ёрдамчи этиб, ушбу вазифага тайинлабдими, шунга муносиб бўлишимиз, у кишининг номидан халқдан хабар олишимиз лозим”, дерди ва ҳаракатлариям шунга монанд эди.\n– Ишни илк бошлаган пайтларим ҳокимликнинг 600 ўринли мажлислар залига кирсам, ичкари одамга лиқ тўла, – дейди Нурулла Қаюмов ўтмишни эслаб. – Билсам, шунча халқ муаммо ва таклифи билан қабулимга келибди. Улар билан дилдан суҳбатлашдим. Чунки ҳар бир туман аҳлининг ўзига яраша феъл-атвори, яшаш тарзи, муаммо ва орзулари бўлади. Ана шу орзуларига эришишларида кўмаклаша олсанг, демак, сен уларга муносибсан! Акс ҳолда, халқ эмас, халқум учун келган бўласан бу ерга! Халқ учун ишлаган ҳоким бахтини шу одамларнинг тақдирида кўради.\nАрзларини тинглаб, енгилроқ муаммоси борларига дарҳол ёрдам бердик, қолганларини ўрганиш учун назоратга олиб, қисқа вақтда ҳал этдик. Илк учрашувдаёқ чироқчиликлар мендан нима кутишаётганини англадим. Бу эса намунали раҳбар сифатида бажаришим лозим бўлган ишларни белгилаб олишимга туртки бўлди. Ишонасизми-йўқми, келганларга асосан амалий кўмак берилгани боис бир ойдан сўнг мурожаатчиларнинг сони сезиларли даражада камайди.\nХалқимиз ориятли, танти. Унча-бунча сабаб билан эшик қоқмайди: “Бекор ўтирмай, менга ер бер”, дейди, “Тадбиркорлик қиламан менга жой бер”, дейди. Энди айтинг-чи, ишлайман деган одамни елкасидан итариб бўладими? Нон бер, ётиб ейман, демаяпти-ку! Демак, бундай кишиларни шикоятчи эмас, ташаббускор, меҳнатсевар деб аташимиз керак.\nХуллас, ўша кезлар мен ҳам ана шундай оқкўнгил ва ташаббускор халқим билан ҳавас қилса арзигулик марраларга эришаётганимдан ўзимда йўқ бахтиёр эдим. Уларнинг меҳнати билан ғалла режасини 100 фоизга, пахтани 115 фоизга, ортиғи билан бажардик. Ишлаб чиқаришни 100 минг тоннага етказдик.\nЛафзи ҳалол элнинг роҳат-фароғатда яшашини таъминлаш учун уларга маданий ҳордиқ керак, ўйин-кулги керак. Биласиз, вилоятликлар уйим-жойим, далам, қўй-қўзим деб 500 чақирим йўл босиб, пойтахтга келиб юрмайди. Шу боис Наврўзни кўтаринки, ҳақиқий халқ сайли даражасига ўтказишга ҳаракат қилдик: дошқозонларда 50 минг кишини тўйдирадиган баҳорий таомлар осилди, пойтахтдан ташриф буюрган эл севган театр ва эстрада юлдузларининг ажойиб саҳна кўриниши ва куй-қўшиқларидан селдек тебранаётган 70-80 минг кишининг кўзидаги қувончни кўрсангиз эди. “Бахшили эл – яхшили эл” республика кўрик-танлови ўтказишни ўйлаб юрар эдим. Чунки воҳаликлар дўмбира овозини она алласидек муқаддас билишади, уни тингласа юраклари сел бўлиб тебранишади. Ана шуларни ҳисобга олиб, нафақат воҳалик бахшилар, балки Қорақалпоғистондан жировлар, Жиззах ва водийдан оқинлар таклиф этилиб, илк танловни ҳам шу куни ўтказдик. Бундан менинг бошим осмонга етар, элнинг қувончи менга ҳам кўчган эди...\nШу ишларимизнинг давоми сифатида туман марказига 5 000 кишилик стадион қурдириб, атрофига манзарали дарахтлар экдик. Болаларни ҳимоя қилиш кунида ушбу масканни халққа тақдим этиб, баҳонада 100 нафар боланинг суннат тўйини нишонладик. Уларга спорт кийимлари жамланмаси берганимизда суюнганини бир кўрсангиз эди. Янги тузилган “Чироқчи” футбол жамоамиз “Пахтакор” ва “Машъал” билан шундай чиройли ўйинлар намойиш қилишдики...\n“КЎЧАТЛАРНИ ЎЗ ВАҚТИДА\nНурулла Қаюмов халқига қанчалик меҳрибон бўлса, адолатсизликка шунчалик шафқатсиз эди. Ҳуқуқшунос бўлгани, яхши оилада туғилиб, тарбия олгани ва узоқ йиллар жиноятчиликка қарши курашгани боис қон-қонига сингиб кетган фазилат – ҳақсизликка қарши курашишдан асло чекинмади. Ўз ишига номуносибларни курсисидан туширарди-қўярди. Уларнинг ўрнига тажрибали, ҳалол кадрларни лавозимга тайинларди. Мана, унинг асосий “айб”и.\nАйниқса, тадбиркорларнинг ҳуқуқларини поймол этиб, дўконларни ишбилармонлар, оддий халқ қолиб, таниш-билишларига пуллаб, чўнтагини қаппайтираётган туман марказий деҳқон бозори масъулларидан бирининг хурмача қилиқларидан хабардор бўлганида чидаб туролмади. Халқнинг кўп қисми шу ерда ишлаб қозонини қайнатади, тадбиркорларга эркинлик яратиш ва уларни қўллаб-қувватлаш давлат сиёсати даражасига кўтарилиб турган пайтда бундай кўзбўямачиликни кўриб кўрмасликка олишга ҳокимнинг виждони йўл бермади. Қонунбузарнинг бошқа қилғиликларидан ҳам хабар топгач, унинг кавушини тўғрилаб қўйди... Шу пайтгача мушугини биров “пишт” демаган, узоқ йиллардан бери бозорда маҳкам ўрнашиб олган кимса мансабига қайтиш учун “бақувват” идораларда ишлайдиган акахонларини ўртага солди, устма-уст қўнғироқ қилдирди, сўнг илтимосга ўтилди, ҳатто “ғўдайган”лар буйруқ беришдиямки, бир сўзли ҳоким қарорини ўзгартирмади. Бу ҳам етмагандай, ҳокимдан ўша масъулнинг ўғлини туманда янги очилган нефть базасига омбор мудирлигига тайинлашни ҳам қўшиб талаб этишди. Бу топшириқни ҳам туман раҳбари қабул қилмади...\nҲаммаси ана шундан кейин бошланди... Тегишли идоралар билан “келишиб” ишламаган туман ҳокимининг попугини пасайтириб қўйиш учун бор “билим ва тажриба” ишга солинди. Президент таъбири билан айтганда, “столбани қамашга асос топган”ларга ҳокимга айб тиркаш муаммо бўлибдими? Сохта жабрланувчи “ясалди” (тазйиқ остида): “Мендан ҳоким бува савдо дўкони қуришимга ер ажратиши учун 3 500 000 сўм пора олган”, деди бири. Яна бошқа кўплаб сохта далиллар йиғилди...\nЭнг қизиғи, давлатимиз раҳбари таъкидлаганидек, “аслида адолат ҳиди таралиб туриши керак бўлган судья” дастлабки тергов органи тақдим этган далилларнинг сохталигига ақалли “пора бергич” шикоятчининг руҳий касаллигига эътибор қаратмади ва жиддий хатога йўл қўйди.\nМана бу айбловга эътибор қаратинг:\nН. Қаюмов ўз вазифасига лоқайдлик ва виждонсизларча муносабатда бўлиши ва уларни бажармаслиги оқибатида тумандаги марказий сайилгоҳга, ҳокимият атрофига, ўйингоҳ орқасидаги кўчага, ўйингоҳларга экилган моржавина ва сосна дарахт кўчатларини суғориш ва бошқа қаров ишларини тегишли тартибда амалга оширилишини назорат қилмаган ва таъминлаш чораларини кўрмаган. Бунинг оқибатида 3 148 000 сўмлик 200 дона моржавина ва 562 дона сосна дарахт кўчатининг қуриб йўқолиб кетишига сабабчи бўлиб, ободонлаштириш бўлимининг қонун билан қўриқланадиган манфаатларига кўп миқдорда зарар етказилишига сабабчи бўлган (суд ҳукмидан кўчирилди).\nБу ҳолатда, дастлабки тергов органи ҳам, биринчи инстанция суди ҳам мустақил хўжалик юритувчи субъект – ободонлаштириш бўлими томонидан экилган дарахт кўчатларини суғориш ва бошқа қаров ишларини бажариш туман ҳокимининг хизмат вазифасига кириш-кирмаслиги масаласини ҳал этмасдан туриб, уни асоссиз равишда айбли деб топган (шу эпизод бўйича Нурулла Қаюмовни Жиноят кодексининг 207-моддаси биринчи қисмида назарда тутилган жиноятни содир этишда айблаган).\nСалкам 100 бетлик суд ҳукмининг ҳар бир бандини келтириб, таҳлил қилишга имконимиз етмайди. Қолаверса, қолган айбловлар ҳам юқоридагилардан баттар кулгили бўлса борки, асло адолатли эмас! Дарвоқе, Биринчи Президентимизнинг қарори билан ҳомийлар кўмаги асосида ҳоким томонидан ногиронлар интернатига совға қилинган “Дамас”дан ҳам хато “топилиб”, “дело”га киритилган.\nЯна бир мисол: Нурулла Қаюмов 2004 йил бўлиб ўтган сайловларда 10-“Зарбдор” сайлов округидан халқ депутатлари Чироқчи тумани Кенгаши ва 49-“Кўкдала” сайлов округидан халқ депутатлари вилоят Кенгаши депутатлигига сайланган эди. Амалдаги “Халқ депутатлари вилоят, туман ва шаҳар кенгаши депутатининг мақоми тўғрисида”ги қонуннинг 12-моддасида депутатни дахлсизлик ҳуқуқидан маҳрум қилиш тартиби белгиланган. Унга кўра, депутатни жиноий жавобгарликка тортишга, ушлаб туришга, қамоққа олишга ёки унга нисбатан суд тартибида маъмурий жазони қўллашга розилик бериш ҳақидаги масала сессия муҳокамасига қўйилиб, тегишли тартибда кўриб чиқилиши керак. Бироқ депутат Нурулла Қаюмов 2007 йил 5 сентябрь куни дастлаб гумонланувчи тариқасида эҳтиёт чораси сифатида қамоққа олинишига қадар ҳам, ундан сўнг ҳам туман ва вилоятнинг бирорта сессиясига бу масала киритилмаган ва кўриб чиқилмаган (бу ҳақда туман ва вилоят депутатлари ҳам суд мажлисида маълумотнома ва кўргазмалар беришган). Демак, номи зикр этилган қонун талаблари қўпол равишда бузилганини англаш қийин эмас.\nЧИРОҚЧИНИНГ ЧИРОҒИ ЭДИ\nНурулла Қаюмов меҳрибон, саховатли, хушмуомала инсон эди, – дейди Чироқчи тумани Янгиобод кўчаси 49-уйда истиқомат қилувчи Рўзигул ая Норқобилова. – Беш фарзандимдан уч нафари ногирон: оёқлари ишламай, ётарди. Ўша пайтда ёши 15, 17 ва 27 га етган ногиронларга қараш, вақти-вақти билан даволатиш ҳам осонмас. Шундай кунларнинг бирида бир киши эшикдан кириб, туман раҳбари эканини ва биздан хабар олгани келганини айтди. Аввалига ишонмадим, ҳеч замонда ҳоким ўз оёғи билан келиб, хабар олармиди, дедим-да! У киши шароитимиз, фарзандларимнинг аҳволи билан танишгач, кўзи қизарди. Сўнг бизга ёрдам беришни шахсан ўз зиммасига олишини айтди. Сал ўтмай, юмшоқ диван ва кароватлар, ун, мой, гўштга тўлди уйимиз. Ерда, кўрпачада бежол ётган ўғил-қизларимни совға келтирганлар диванга ўтқазишди. Шундан сўнг ҳафта ўтиб, баъзида йўли тушганида ўзлари хабар олар, болаларим билан суҳбатлашарди. Фарзандларим томоша қилиб, овунадигани мана шу телевизор ва гиламлар, музлатгич, ноутбук, ҳатто бир соғин сигир – ҳаммаси у кишининг ҳадялари (эшитишимча, хайриянинг аксариятини ўз ҳисобидан қилар экан).\nҲокимнинг саховатидан кўплаб мискинлар баҳраманд бўлган. Бозор, касалхоналарга тушиб қолсам, бу ҳақда кўп эшитганман. Яхши одамнинг юзида аломати бўлади-ку, савобли ишларни кўп қилганидан юзидан нур таралиб турарди. Нуруллажонга дардимизни бемалол айтардик, чунки одамни тингларди-да. У киши қамалганидан кейин кетма-кет икки ногиронимни ерга қўйгач, ҳокимимизнинг нақадар меҳрибон бўлганини яна бир бор англадим.\nЯратгандан эртаю кеч сўрардим, олдимизга юзи ёруғ бўлиб келсин, деб. Шукрки, Нуруллажон оқланибди...\nБУ КУННИ ЎН ЙИЛ КУТДИМ!\nНурулла Қаюмов ҳикояси:\n– Кўпни кўрган қарияларимиз дуо қилаётганида ўт балоси, сув балоси, туҳмат балосидан асрасин, деб бекорга айтишмас экан. Бироқ... ўт ва сув балоси туҳматники олдида ҳеч нарса экан. Сабаби, икки талофот туфайли бой берилган мол-мулкни тикласа бўлар экан-у, ноҳақ қўйилган айб нафақат сени, ортингда турган оиланг ва авлодингни, яқинларингни ҳар куни, ҳар сонияда ўтга ташлар, оташда қовурар экан, юрагингни пармалар экан. Айниқса, асл ҳақиқатни билмаган халқинг ва сайловчиларинг “Биз сенга ишонардик-ку?!” деган савол билан ортингдан тикилиб қолса!\nТуҳматнинг нечоғлик аччиқлигини 2007 йил 5 сентябрда Миллий хавфсизлик хизмати вилоят бошқармаси тергов бўлими бошлиғи томонидан қамоққа олинганимда, уч ой тергов ҳибсхонасида сақланганимда, биринчи инстанция ва апелляция инстанция суд мажлислари олти ой давом этганида, онамдан ажралиб маъракаларида туролмаганимда, ноҳақ қамалганимда суянган акаларимдан бири руҳий тушкунлик исканжасида инфарктга чалинганида, яна бири вафот этганида билдим. Суд ҳукми ўқилганидан сўнг аёлим ва фарзандимнинг оғир автоҳалокатга учрагани, жазони ижро этиш муассасасида қаттиқ дардга чалиниб, олтмиш кун ўзимга келолмаганим, сўнг юрагим устида катта жарроҳлик амалиёти ўтказилганида, ноқонуний суд ҳукмидан тайёрланган нохолис мақолалар хорижий сайтлар (“Regnum” ахборот агентлиги ва “Проза.ру сайти”)да босилиб, менинг номимни обрўсизлаштиришганида билдим туҳмат тоши нақадар оғирлигини...\nХато қилсанг-у, жазолансанг, айбимга яраша-да, деб ўзингга таскин берасан, аммо айбсиз айбдор бўлиш ҳаммасидан ёмон экан. Ишонасизми-йўқми, мени терговчилар умуман сўроқ қилишмаган, гувоҳлар билан юзлаштиришмаган, ҳужжатларни кўрсатишмаган. Нега? Чунки уларнинг қалбакилигини ва менинг имзом йўқлигини билиб қолишимдан қўрқишган. Мен ҳақимда тўқиб-бичилган барча эпизод бўйича айбловлардан фақат судда хабар топганман.\nБу айбларнинг нотўғрилиги, асоссизлигини исботлашга менда етарлича маълумот ва билим бор эди. Аммо мени эшитишмади. Афсуски, адолат қўрғони бўлиши лозим бўлган судья ҳамтовоқлари – терговчи ва прокурорлар тақдим этган маълумотларни ҳар томонлама текшириши, суд тергови ўтказиши ўрнига асосли далилларимдан бирортасиниям инобатга олмасдан, бир чақалоқ мучал ёшига етадиган муддатга халқим, фарзандларимдан узоқда, панжара ортида умр ўтказишга мажбур қилди.\nШундаям умидимни узмадим, апелляция шикояти билан мурожаат қилдим. Биринчи босқич суди йўл қўйган хато ва камчиликларни тузатиш, одил судлов сифатига эришиш, шахснинг бузилган ҳуқуқ ва манфаатларини тиклаш асосий тамойили бўлган ушбу инстанция босқичи ҳам мени эмас, дастлабки босқич судини ҳимоя қилди...\nҲуқуқни муҳофаза қилувчи идораларга ёзган барча мурожаатларим бесамар кетди. Мен туфайли оила аъзоларимнинг боши эгилгани етмагандек, олий юридик маълумотга эга ўғилларим ўзлари орзу қилган идораларда ишга кириш юзасидан мурожаат этганда “отанг судланган”, деган важ билан орқага қайтарилди. Энди ўйлаб кўринг, ҳуқуқ ва адолатнинг виждонсиз посбонлари мен каби узоқ йиллар ишлаб, ҳуқуқдан бохабар бўлган инсонга шунча азоб берди, оддий халқнинг бошига не кўйларни солиши мумкинлигини тасаввур қилаверинг.\nАна шундай пайтларда, муҳтарам юртбошимиз Шавкат Мирзиёев мен ва менга ўхшаган ҳуқуқлари поймол этилган фуқароларни ҳимоя қилиш истагида 2016 йилнинг 21 октябрида “Суд-ҳуқуқ тизимини янада ислоҳ қилиш, фуқароларнинг ҳуқуқ ва эркинликларини ишончли ҳимоя қилиш чора-тадбирлари тўғрисида”ги фармонни имзолади. Ўшандаги қувончимни тасаввур этолмайсиз. Бу ҳужжат бир кун келиб менинг айбсизлигим исботланиши ва оқланишимга ишора бериб, қалбимда йиллар давомида топталган тақдиримни тиклашга умид уйғотди. Жиноят ишлари бўйича Қашқадарё вилоят суди апелляция судлов ҳайъатининг 2017 йил 23 ноябрдаги ажрими билан мен барча айб эпизодлари бўйича айбсиз деб топилдим ва реабилитация қилиш йўли билан оқландим!\nМана, орадан роппа-роса ўн йил ўтиб, оёғи ердан узилган тоифалар чиркин мақсадда туҳмат ҳалқаларидан ясаб бўйнимга осган занжир, тумандошларимнинг олдига боришга тўсқинлик қилаётган кишанлар узилди. Энди мен учун ҳаётнинг янги бир саҳифаси, чинакам янги куни бошланяпти. Буларнинг бари халқпарвар Президентимизнинг одил сиёсати, мард ва жасорат билан халқи учун ёниб яшаётгани туфайлидир.\nСиз, азиз газетхон, бу инсон бошидан кечирган воқеаларнинг мингдан биридан хабар топдингиз, холос. Ҳаммасини баён этишга вақт ҳам, имкон ҳам чегараланган. Қаҳрамонимизнинг мард ва жасоратлилиги шундаки, унга турли тазйиқлар, зўрликлар ўтказишга ҳаракат қилинса-да, ўзига қўйилган асоссиз айбловларнинг бирортасига иқрор бўлмади, имзо чекмади. Собиқ ҳокимни қамоққа тиқишга эришганлар унинг қанчалик иродали, кучли эътиқод эгаси эканига яна бир бор тан беришган бўлса, ажаб эмас.\nЖИНОЯТГА ЖАЗО МУҚАРРАР!\nҚонунларимизнинг талаби шу. Демак, Нурулла Қаюмовга туҳмат қилиб қамашда иштирок этганлар қонун олдида жавоб бериши аниқ.\nЯна бир масала. Жиноят-процессуал кодексида реабилитация этилган шахсга етказилган зиённи қоплаш ва унинг бошқа ҳуқуқларини тиклаш тартиби белгилаб қўйилган. Хусусан, ушбу кодекснинг 310-моддасига асосан: “Қонунга хилоф равишда ҳукм қилингани, қонунга хилоф равишда тиббий муассасага жойлаштирилгани, эҳтиёт чораси тариқасида қонунга хилоф равишда қамоққа олингани ёки уй қамоғига жойлаштирилгани, қонунга хилоф равишда ушлаб турилгани туфайли ишдан (лавозимидан) озод қилинган ёки ишда айбланувчи, судланувчи тариқасида иштирок этишга жалб қилиниши муносабати билан лавозимидан қонунга хилоф равишда четлаштирилган шахс олдин ишлаган ишига (лавозимига) тикланиши лозим”.\nЎйлаймизки, тегишли ҳуқуқни муҳофаза қилувчи идораларимиз юқоридагиларни ўз назоратига олади ва бу муаммолар тегишли муддатда ўз ечимини топади.


Шаръий адолат ёки қўшхотинлик баёнида | Мулоҳаза қила оладиганлар учун.\nШаръий адолат ёки қўшхотинлик баёнида\nИюнь 10, 2016 от mulohaza в Мақолалар // 3 Комментариев\nАввалдан эслатмоқ лозим: мамлакатимиз қонунлари қўш ва кўпхотинликни ман этади. Аммо, жамиятда амалдаги қонунларни билиб-билмай четлаб ўтмоқчи бўлган шахслар ҳам йўқ эмас.\nОила — бу муқаддас қўрғон, мажозий маънода ифодалаганда, мўъжаз бир музофат. Оила соҳибларидан қай бирининг маънавиятдан чекиниши, гўзал ахлоқ мезонларига дарз кетказиши ўз номи ўзи билан хиёнат, деб аталади. Одатда хиёнат кечирилмайди.\nАна шундай ҳою ҳаваслар ақлу ҳушини ўғирлаган зотлар ҳам хаёлларини рўёбга чиқармасдан аввал теварак-атрофга, мозий ва яқин тарихимизга бир назар ташлаб кўришларини маслаҳат берган бўлардик. Ўйлаб кўринг, улкан сарҳадларни қўл остига олиб, йирик салтанат яратган бобомиз Амир Темур давлати чок-чокидан сўкилиб кетишига кимлар сабаб бўлди? Тан олиб айтмоқ жоизки, шундай қудратли юрт жигар- гўшалар, ўгай ака-укалар ўртасида талашда қолди, десак янглишмасмиз.\nЭнди масалага янада яқинроқ манзилдан далил излайлик. Сиз таниш-билишлар, ёр-оғайнилар, зодагону пулдорлар, раҳбарлару тадбиркорлар орасида қўш хотинли кишиларни биласиз ёки учратгансиз. Эҳтимол, сиз таниганларнинг айтгани-айтган, дегани — деган, пичоғи мой устидадир. Аммо, хулоса чиқаришга шошилмайлик. Ҳар бир тақдир пировард натижага қараб баҳолангай. Шу чоққача қўшхотинлиларни умрининг охирига қадар шоду ҳуррамликда, бахту саодатда, нашъу номада яшаб ўтганини эслаш қийин. Чунки, кундошлар тил топишишлари мумкин, аммо ўгай ака-укаларнинг бир ёқадан бош чиқаришлари амри маҳол. Чунки, ўртада мерос масаласи бор. Шунинг учун ҳам ҳазрати Али «Кундошлар мағрибу машриқ кабидир, бирига яқинлашсанг, иккинчисидан узоқлашасан», деб насиҳат қилган эди.\nЛекин, бу ҳали ҳаммаси эмас. Асосий мезон — бу шаръий адолатда.\nПайғамбаримиз (с.а.в.) шундай марҳамат қиладилар: «Итоатли, латиф, покиза ва ширинсухан хотинли эрлар бошқа уйланмаслиги лозим. Чунки, аёллар ўртасида адолат ва мусоват (тенглик) ўрната олмаганларнинг жойи жаҳаннам!».\nИмомларимиз бу мурожаатларга «Агар биринчи хотинингиз қаршилик билдирмаса, яъни рози бўлса, унда шариат ман этмайди», дея жавоб берадилар. Лекин, халқимизнинг «Эр бермоқ — жон бермоқ» нақлини ёддан чиқармаган ҳолда бир фикрга келмоқ жоиз.\nДафн маросимидан сўнг, ўзи қўллаган тадбирдан кўнгли тўлган ориф киши кечқурун уйқуга кетибди. Тушига катта хотини кирибди, у анча ғамгин, дилгир сўзлашибди. «Нега хомушсан?», деган сўроғига «Ахир нега азобланмай, янги кўзанинг суви тоза деганларидай, ёш хотинингизни янги дарвозадан, мени эса сийқаси чиққан остонадан кузатдингиз!», деб жавоб қайтарибди.\nАна шунақа, қўшхотинликнинг ўзига яраша ҳукмлари борки, Аллоҳдан қўрққан банда албатта, оёғи остидан кўра, етар манзилини тафаккур қилади, оила бобида давлат ва жамият олдидаги бурч ва масъулиятни ҳеч қачон унутмайди.\nМақола 2 307 марта ўқилган\t3 Комментариев для Шаръий адолат ёки қўшхотинлик баёнида\nИюнь 11, 2016 в 4:03 дп //\nОтветить\tАссалому алайкум,сизни шархингиздан мен тушундимки,сиз қуш хотинликга қаршисиз.\nИюнь 11, 2016 в 4:11 дп //\nОтветить\tСиз адолат деганда нимани тушунасиз?\nСентябрь 6, 2016 в 7:00 пп //\nОтветить\tKundoshlar orasida adolat qilish juda murakkab ish


Ҳуснбузар тошганда нима қилиш ва қилмаслик керак? - Zamin.uz\nТерини мунтазам равишда намлантириб туриш ва кўп миқдорда сув ичиш керак. Сувсизланган тери ўз ҳимояси учун кўпроқ себум ишлаб чиқаради ва ҳуснбузарлар кўпайиши кузатилади. Қўшимча равишда парвариш учун ҳафтада 3 марта таркибида косметик гил (глина) бўлган ниқоблардан фойдаланиш мумкин. “Замин” янгиликларини “Инстаграм”да кузатиб боринг


АҚШ «Шимолий оқим-2» газ қувурига нисбатан янги санкциялар киритди – Kommers.uz\nИқтисодиёт\t12:50 | 23.11.21\nАҚШ «Шимолий оқим-2» газ қувурига нисбатан янги санкциялар киритди\nДавлат департаменти Конгрессга махсус ҳисобот юборган\nАмерика Қўшма Штатлари «Шимолий оқим-2» газ қувури лойиҳасида иштирок этган Россияга алоқадор компания ва унинг кемасига нисбатан санкциялар киритди. Бу ҳақда Bloomberg АҚШ бош котиби Энтони Блинкенга таяниб хабар берди.\nБлинкеннинг сўзларига кўра, Давлат департаменти Конгрессга ҳисобот юборган, унда Кипрнинг Transadria компанияси (Давлат департаменти маълумотларига кўра, у Россия билан боғлиқ) ва унинг Marlin кемаларидан бирига қарши санкциялар қўлланилиши ҳақида сўз боради.\nҲисоботда, шунингдек, қурилиш устида ишлаётган Blue Ship ҳақида ҳам эслатиб ўтилган, аммо америкалик номаълум расмийнинг сўзларига кўра, унга санкция қўлланмайди. Bloomberg манбасига кўра, бу Германия ҳукумати билан боғлиқ.\nАҚШ Президенти маъмурияти 2020 йилда қабул қилинган «Шимолий оқим-2» қурилишига қарши қонунга мувофиқ ҳар 90 кунда Конгрессга ҳисобот юборади. Bloomberg’нинг қайд этишича, республикачи ва демократ қонунчилар АҚШдан Россияга қитъада кўпроқ таъсир ўтказиш орқали Европанинг энергия хавфсизлигига путур етказадиган лойиҳага нисбатан қаттиқроқ муносабатда бўлишини истамоқда.\nБлинкеннинг баёнотида қайд этилишича, маъмурият қувур қурилишига санкциялар орқали ҳам қаршилик қилади. Шунингдек, АҚШ «Германия ва бошқа иттифоқчи ва ҳамкорлар билан Украина, NATO ва Европа Иттифоқи мамлакатлари учун қувур билан боғлиқ хавфларни камайтириш ҳамда Россиянинг зарарли фаолиятига қарши» кураш олиб боради.\nАввалроқ Буюк Британия ташқи ишлар вазири Элизабет Трасс Лондон NATO саммитида «ХХI аср агрессия усуллари»га қарши чиқишни таклиф қилишини айтганди.